**Uunga siunnersuut:**

**Inuit innarluutillit tapersersorneqarnissaannut Inatsisartut inatsisaat**

**Kapitali 1**

*Siunertaq, nassuiaatit, sullinniakkat aamma ineqarnissamut tapersersorneqarsinnaatitaaneq*

*Siunertaq*

**§ 1.** Inatsit manna naapertorlugu inunnut timikkut tarnikkulluunniit pisinnaasakinnerulersimasunut tapersersuisarnissami inuit innarluutillit tamarmik allat assigalugit inunnut pisinnaatitaaffinnik tunngaviusumillu kiffaanngissuseqarnissamut pisinnaatitaaffinnik tamakkiisumik pissarsisarnissaannut siuarsaanissaq, illersuinissaq periarfissaqartitsinissarlu siunertaavoq.

*Imm. 2.* Inuk innarluutilik pineqartoq ataqatigiissumik tamakkiisumillu isiginnilluni suliniuteqarfigineqassaaq, suliniuteqarnermilu pineqartup pisariaqartitai naapertuutissapput. Inunnut ataasiakkaanut periarfissaappat, ineriartorsinnaanissaanik aamma piginnaasai naapertorlugit periarfissaqarfiinik atorluaasinnaanissamik siunertalimmik tapersersuineq tunniunneqassaaq. Taamatuttaaq siunertami pineqartup massakkut pisinnaasakkut killiffimminik pigisaqaannarnissaa aammalu taarsiinikkut, isumassuinikkut paaqqutaqarnikkullu qularnaarneqarnissaa anguniarneqartussaavoq. Inunnut innarluutilinnut suliniuteqarnermi:

1) inuit innarluutillit siunnersuinermik tapersersuinermillu neqeroorfiginissaat qulakkeerneqassaaq,

2) pineqartup ajornartorsiutaasa ajorteriarnissaat pitsaaliorneqassapput kiisalu siusissukkut iliuusissat ataqatigiissarneqarlutik

3) pineqartup nammineq nukissaminik pigisaqaannarnissaanut imaluunniit nammineernerulernissamut siuarsaanissamut periarfissai tapersersorneqassapput kiisalu pineqartup inuuniarnikkut inuttullu pisinnaasai pitsanngorsaaffigineqassapput,

4)  katerisimaartarnerit, sammisaqartarnerit, katsorsartinnerit, isumassuinerit paaqqutarinninnerillu pillugit attaveqatigiinnerit aqqutigalugit pineqartup akornuteqarnani inuuniarnissaanut periarfissai pitsanngorsarneqassapput,

5) inuiaqatigiinnut ilaalernissaq siuarsaaffigineqassaaq, soorlu pineqartup ilinniarnermut inuttullu attaveqarfinnut peqataasarnissaanut periarfissai annertusaaqataaffigalugit,

6) inuit innarluutillit suliffeqarfimmut isernissaannut suliinnarnissaannullu tapersersorneqassapput aamma

7) nammineerluni inissiami, soorlu najugaqarfissatut neqeroorummi, pineqartup immikkut pisariaqartitai malillugit neqeroorutinik naleqqussaalluni tamakkiisumik tapersersuinermik qulakkeerinnittoqassaaq.

*Nassuiaatit*

**§ 2.** Uani Inatsisartut inatsisaanni uku ima paasineqassapput:

1. Inuit innarluutillit tassaapput inuit ataavartumik timikkut, tarnikkut, silassorissutsikkut

imaluunniit malugisaqarsinnaanikkut piginnaanikinnerulersimasut, aporfiillu assigiinngitsut sunniivigeqatigiinnerisigut, allat assigalugit inuiaqatigiinni tamakkiisumik sunniuteqarluartumillu peqataanissaannut akornuserneqartut.

1. Illersuisoq: inunnik innarluutilinnik illersuisuusussaq, tassaassaarlu inuk

isumaginninnermik inunnillu innarluutilinnik suliassaqarfinni sukumiisumik ilisimasalik misilittagaqartorlu, kiisalu isumaginninnermut aqutsisoqarfiup illersuisunut pikkorissarnissamik neqeroorutaanik naammassinnissimasoq. Illersuisunut pikkorissaanissamik piumasaqaatit malinneqartariaqanngillat inuk inatsisilerituutut, isumaginninnermut siunnersortitut imaluunniit perorsaasutut ilinniarsimasuuppat innarluutilinnullu suliassaqarfimmi misilittagaqarluni.

1. Najugaqarfissatut neqeroorut: najugaqaqatigiiffiit, najugaqarfiit nakkutigineqartut

aamma ulloq unnuarlu neqeroorutit ilaapput.

1. Siusissukkut pinaveersaartitsineq: inuit ilisimasallit ajornartorsiutip pinngornissaata

pinngitsoortinnissaanut maluginiagaqassapput.

1. Siusissukkut iliuuseqarnerup kingunerissavaa: inuit ilisimasallit sapinngisartik

malillugu piffissaq eqqorlugu, ataqatigiissumik piukkunnartumillu suliniuteqarnikkut, ajornartorsiutinut ikiuissasut.

1. Malitseqartitsisarneq: inuusuttut 18-init 23-nut ukiullit inersimasunngornissaminnut

kiisalu nammineerlutik inuuneqalernissaminnut piareersarnissaat ilaavoq, inuusuttup ineriartornissaanut atugarissaarnissaanullu, ilinniarnissaanut, suliffeqalernissaanut allatullu pissutsinut attuumassutilinnut tapersersuiffiginissaata qitiutinnissaa ilanngullugu, matumani nammineerluni inissiap pissarsiarinissaa ilanngullugu.

1. Kinguaassiuutitigut atornerluinerit: Inuk atoqatigineqarpat, taassumalu ukiui

imaluunniit paasinnittaasia pissutigalugit kinguneri paasisinnaanngippagit taamaasillunilu akuersisinnaanani.

*Sullinniarneqartut*

**§ 3.** Inatsisartut inatsisaat manna inunnut innarluutilinnut Kalaallit Nunaanni najugalinnut ukiui apeqqutaanatik, ukiui apeqqutaallutik pisinnaasakinnerusunut utoqqaallu angerlarsimaffiini najugalinnut atorneqassaaq, taakkununngalu inuit utoqqalinersiaqalernissamut ukiunut killissarititat ataanniittut ilaapput.

*Imm. 2.* §§ 36-37-imi malittarisassat inunnut innarluutilinnut Kalaallit Nunaanni isumaginninnikkut oqartussat aalajangiinerisigut Kalaallit Nunaata avataanut inissinneqarsimasunut atuutsinneqarput.

**§ 4.** Meeqqat, Inatsisartut inatsisaat manna aammalu Meeqqat tapersersorneqarnissaannut Inatsisartut inatsisaat tunngavigalugit tapersersorneqarnissamik pisinnaatitaasut, Inatsisartut inatsisaat taakku marluk tunngavigalugit pisariaqartitaminnik tapersersorneqassapput. Ataqatigiissaakkamik kiisalu meeqqamut pitsaanerpaasussaq aallaavigalugu tapersersuineq tunniunneqassaaq.

*Imm. 2.* Meeqqamut innarluutilimmut tapersersuinerup Inatsisartut inatsisaat manna malillugu aallartinneqartup, Meeqqat tapersersorneqarnissaannut Inatsisartut inatsisaat aammalu inatsisit allat malillugit meeqqamut tassunga suliniuteqarnermut aallartinneqartumut, ataqatigiissinneqarnissaat kommunalbestyrelsip isumagissavaa.

*Ineqarnissamut tapersersorneqarsinnaatitaaneq*

**§ 5.** Inuk innarluutilik pisariaqartitsineq naapertorlugu kiffaanngissuseqarluni inissamik toqqaanissaminut tapersersorneqarnissamik pisinnaatitaaffeqarpoq. Taamatuttaaq inuk innarluutilik nammineq angerlarsimaffimminiiginnarnissaminut tapersersorneqarnissaminut pisinnaatitaaffeqarpoq, matumani inuk pineqartoq, nakkutiginnittoq imaluunniit angajoqqaatut oqartussaassuseqartoq tamanna pillugu kissaateqarsimappata. Inuup kiffaanngissuseqarluni toqqaanermini kiisalu nammineerluni angerlarsimaffimminiiginnarnermini, nammineerluni allalluunniit atugarissaarnerat ulorianartorsiortinneqassanngitsoq piumasarineqarpoq.

*Imm. 2.* Inuk innarluutilik, inuk tamatuminnga pisariaqartitsippat, najugaqarfissatut neqeroorummi naleqquttumik tapersersorneqarnissaminut pisinnaatitaavoq.

**Kapitali 2**

*Naalakkersuisut akisussaanerat piginnaasanillu agguataarinerat*

*Qitiusumik Inissiinissamut Innersuussisarfik*

**§ 6.** Naalakkersuisut qitiusumik inissiinissamut innersuussisarfimmik ingerlatsissapput (Qitiusumik Inissiinissamut Innersuussisarfik).

*Imm. 2.* Qitiusumik inissiinissamut innersuussisarfik pillugu maleruagassanik erseqqinnerusunik Naalakkersuisut aalajangersaasinnaapput, matumani ulloq unnuarlu neqeroorutinut kiisalu Inunnut Innarluutilinnut Sullissivimmut Nunamut Tamarmut atuuttumut inissiinissaq ilanngullugit.

*Inissat pisariaqartinneqartut amerlassusaat*

**§ 7.** Inunnut innarluutilinnut ulloq unnuarlu neqeroorutini inissat pisariaqartinneqartutut amerlassuseqarnissaat Naalakkersuisut isumagissavaat.

*Pissassarfik*

**§ 8.** Naalakkersuisut nuna tamakkerlugu innarluutilinnut sullissivimmik, Pissassarfik, ingerlatsissapput, Pissassarfiullu suliassarai:

1) inuit innarluutillit ilaqutaasalu Inatsisartut inatsisaat manna pillugu siunnersorneqartarnerat ilitsersorneqartarnerallu, matumani tapersersuineq pillugu aalajangiinerit naammagittaalliuutigineqartarnissaannut periarfissaqarneq ilanngullugu,

2) kommunalbestyrelsinut Inatsisartut inatsisaat manna pillugu siunnersuineq ilitsersuinerlu, matumani tapersersuinissanut periarfissat aamma suliassanik suliarinninneq ilanngullugit,

3) § 69 naapertorlugu inuup innarluutillip ulluinnarni sapinngisamik pitsaanerpaamik piginnaaneqarnissaa siunertaralugu, inunnut innarluutilinnut piginnaanngorsarneqarnissamik piginnaanngorsaqqinneqarnissamillu neqerooruteqarneq,

4) inunnut innarluutilinnut tapersersuinermut pissutsinullu ilisimasat pillugit qitiusumik sullissiviunissaq,

5) kommuninut, inunnut innarluutilinnut taakkualu ilaqutaannut, innarluuteqarneq aammalu tapersersuinermut periarfissat pillugit pikkorissaanernik neqerooruteqarneq,

6) § 17 malillugu, sulianilu immikkut pisariusuni kommunalbestyrelsimit piumaffigineqarneq malillugu qulaajaasoqassaaq, aamma

7) § 41, imm. 4 malillugu kommunalbestyrelsimit piumaffigineqarneq malillugu ullunik 14-inik piffissalerlugu najugaqarfissatut neqeroorummiikkunnaarnissaq pillugu suliani oqaaseqaateqartarneq.

*Imm. 2.* Naalakkersuisut kommunalbestyrelsip Pissassarfimmik atuineranut akigititat pillugit malittarisassanik sukumiinerusunik aalajangersaasinnaapput.

**§ 9.** § 8, imm. 1 naapertorlugu Pissassarfik suliassanik suliaqarsimatillugu paasissutissallu suliap suliarinissaanut pingaaruteqarsimappata inunnut paasissutissanik kommunalbestyrelse ingerlatitseqqissinnaavoq, taakkununngalu inunnut paasissutissat mianerisassat aamma ilaapput.

*Imm. 2.* Aatsaat inuk suliami pineqartoq imaluunniit nakkutiginnittoq imaluunniit angajoqqaatut oqartussaassusilik akuersiteqqaarlugit imm. 1 malillugu inummut paasissutissat kommunalbestyrelsip ingerlateqqissinnaavai, taamaattoq takuuk imm. 3.

*Imm. 3.* Imm. 2 malillugu akuersissut tunniunneqarumanngippat, imaluunniit allanik pissuteqartumik akuersissummik piniarnissaq periarfissaasimanngippat, kommunalbestyrelsip paasissutissat inummut tunngasut ingerlateqqissinnaavai, matumani aamma paasissutissat inunnut tunngasut mianerilluinnartariaqartut ilanngullugit, suliami pissutsit, matumani inuup inatsisitigut isumannaatsuunissaata eqqarsaatigineqarnera ilanngullugu, erseqqissumik pisariaqartippassuk. Ingerlatitseqqinnermut piumasaqaataavoq inuup soqutigisaanik nakkutiginninnissaq, taamaaliornerullu isertuussimanissaanik peqquteqarnissamut soqutigisat ersarissumik qaangersimassagai, matumani inuup pineqartup, paasissutissat tunngaviata, mianerineqarnissaata eqqarsaatigineqarnissaa ilanngullugu.

**Kapitali 3**

*Kommunalbestyrelsip akisussaanera piginnaasanillu agguataarisarnera*

*Kommunalbestyrelsip pingaarnertigut pisussaaffia*

**§ 10.** Namminersorsinnaassutsimik attassiinnarnissamut qaffassaanissamullu kiisalu inuup innarluutillip inuuniarnikkut inuttullu pisinnaasai pitsaanerulersinniarlugit pisinnaasat ineriartortitsiffiunissaannut tapersersuinissamik, isumassuinissamik, sungiusarnissamik ikiuinissamillu kommunalbestyrelse neqerooruteqassaaq.

*Siunnersuisarneq aamma ilitsersuisarneq*

**§ 11.** Kommunalbestyrelse inunnut innarluutilinnut aammalu inunnut innarluutilinnut qanigisaasunut siunnersuisarlunilu ilitsersuisassaaq.

*Imm. 2.* Imm. 1 malillugu siunnersuineq ilitsersuinerlu ilaatigut ima ingerlanneqarsinnaavoq:

1) peqqissaalluni oqaloqatigiinnerit,

2) atortorissaarutit ikiuutaasut sorliit qinerneqarnissaannut siunnersorneqarneq, aamma

3) atortorissaarutit ikiuutaasut atorneqarnissaannut ilitsersorneqarneq.

*Illersuisoqarnermik aaqqissuussineq*

**§ 12.** Illersuisoqarnermik aaqqissuussineq kommunalbestyrelsimit pilersinneqassaaq siunertaralugu inuup innarluutillip illersuisumit tapersersorneqarnissaa:

1) Inatsisartut inatsisaat manna malillugu kommunalbestyrelsip tapersiinissaq pillugu suliamik suliarinninnerani,

2) Inatsisartut inatsisaat manna malillugu kommunalbestyrelsip tapersiinissaq pillugu aalajangiineranut naammagittaalliuummik suliaqarnissami tunniussinissamilu, aamma

3) Inatsisartut inatsisaat manna malillugu tapersiinissaq pillugu aalajangiinermut tunngatillugu naammagittaalliuummut suliamik Isumaginninnermi Naammagittaalliuuteqartarfiup suliarinninnerani.

*Imm. 2.* Toqqaasarneq, aningaasarsiaqartitsisarneq, pinerluuteqarsimannginnermut meeqqanillu innarliisimannginnermut uppernarsaammik piniartarneq, kiisalu piukkunnassutsinut piginnaasaqarfinnullu piumasaqaatit illersuisumut piumasaqaataasussat pillugit maleruagassanik ersarinnerusunik Naalakkersuisut aalajangersaasinnaapput.

*Siusissukkut iliuuseqarneq*

**§ 13.**  Kommunalbestyrelse iliuusissamik piareersaassaaq, taannalu atorlugu inunnut immikkut tapersersorneqarnissamik pisariaqartitsisunut kommunip nalinginnaasumik pinaveersaartitsiffiusumillu sulinerata aamma anguniagaqarfiusumik suliniuteqarnerata akornanni ataqatigiittoqarnissaa qulakkeerneqassaaq.

*Imm. 2.* Kommunalbestyrelsip siusissukkut pinaveersaartitsiffiusumik iliuuseqarnermini angajoqqaat meerartallit ilaqutariinni ajornartorsiutaasut qaangerniarnissaannut tunngatillugu ilaquttat siunnersorneqarsinnaanerannik isumaginnissaaq. Kommunalbestyrelse ujartuilluni sulinermi ilaquttanut pisariaqartitsisutut ilimagineqartunut kikkunnulluunniit siunnersuisarnermik neqeruussalluni pisussaaffeqarpoq. Siunnersuisarneq pillugu neqeroorneq aamma angajoqqaanngortussanut ilaassaaq. Angajoqqaat meeqqallu, inuusuttut inersimasullu kisimiillutik siunnersorneqarnissamik ujartuisut neqeroornermik kinaassutsimik isertuussillutik ammasumillu tunineqarsinnaassapput.

*Imm. 3.*  Kommunalbestyrelse inummut immikkut tapersersorneqarnissamik pisariaqartitalimmut ilaquttanulluunniit suliniummik pinaveersaartitsiffiusumik neqeruussaaq, matumani imm. 4, nr. 1-4 malillugit tapersersuinissaq inuup ilaquttalluunniit pisariaqartitaannut naapertuussimappat.

*Imm. 4.* Kommunalbestyrelse suliniutinik pinaveersaartitsiffiusunik makkuninnga neqeroorsinnaavoq:

1) Siunnersortimik ikiorneqarneq, matumani suliniutit ilaqutariinnut sammititat ilanngullugit.

2) Attaveqatigiittarfiit imaluunniit oqaloqatigiittarfiit

3) Ilaqutariit pilersaarusiorfiginissaannut siunnersuineq.

4) Suliniutit allat inuup ilaquttalluunniit ajornartorsiutaannik pinaveersaartinnissaannik siunertallit.

*Tapersersorneqarnissamut periarfissat pisariaqartinneqartut najugaqarnissamullu neqeroorutit*

**§ 14.** Inuit innarluutillit pisariaqartitaminnut tapersersorneqarnermik pisarnissaat, aamma Inatsisartut inatsisaat manna malillugu inunnut innarluutilinnut tapersiinissamut periarfissanik pisariaqartunik peqarnissaa, kommunalbestyrelsip isumagissavaa.

**§ 15**. Kapitali 8-mi aalajangersakkat malillugit kommunalbestyrelse inummut innarluutilimmut tapersersuinissaq pillugu imaluunniit kapitali 4-5-imi aalajangersakkat malillugit najugaqarfissatut neqeroorummi najugaqarnissamik aalajangiissaaq. Aalajangiineq pisinnaavoq:

1) inummit innarluutilimmit qinnuteqartoqareerneratigut,

2) nakkutilliisuanit,

3) angajoqqaatut oqartussaasuanit, imaluunniit

4) kommunalbestyrelsip nammineerluni qinnuteqarneratigut.

*Imm. 2.* Imm. 1 malillugu aalajangiineq inuup ataatsip pisariaqartitsineranik pisinnaasaqarneranillu aalajangersimasumik ataasiakkaatigullu nalilersuineq tunngavigalugu pissaaq. Inuk ataavartumik piginnaanikinnerulersimanersoq kommunalbestyrelsip nalilersuinermini qulaajaaffigissavaa.

*Imm. 3.* Imm. 1 naapertorlugu suli aalajangiisoqartinnagu, inuk innarluutilik taassumalu pisariaqarsimappat nakkutilliisui imaluunniit angajoqqaatut oqartussaasui kommunalbestyrelsip oqaloqatigereersimassavai.

*Imm. 4.* Nukinginnartumik tapersersorneqarnissamik pisariaqartitsisoqartillugu tapersersuisoqarnissaa pillugu kommunalbestyrelse aalajangiissaaq, aalajangiinerullu kingorna nalunaaquttap akunnerisa 48-t iluanni tamatuminnga aallartitsissalluni, matumanilu § 46 malillugu oqaloqateqarnerit ingerlanneqarsimanngikkaluarpataluunniit, § 17 malillugu qulaajaanissat suliarineqarsimanngikkaluarpataluunniit aamma § 47 malillugu iliuusissatut pilersaarut suliarineqarsimanngikkaluarpalluunniit imaluunniit tamakku naammassillugit suliarineqarsimanngikkaluarpataluunniit.

*Imm. 5.* Tamatuma kingorna pisariaqanngitsumik uneqattaarfiunani kommunalbestyrelsip imm. 4-mi suliniutinik taaneqartunik aallartitsereerneratigut:

1) § 46 malillugu oqaloqatigiinneq ingerlatissavaa,

2) § 17 malillugu qulaajaaneq aamma § 47 malillugu iliuusissatut pilersaarut suliaralugillu naammassissavai, aammalu taakku tunngavigalugu pisariaqarpat nutaamik aalajangiissalluni.

**§ 16.**  Kommunalbestyrelse inunnut innarluutilinnut immikkut atugarliuuteqartutut

nalilerneqartunut immikkut ittumik immikkullu suliniummik tunniussissaaq. Nalilersuinerit suliniutinillu aallartitsinerit suliatigut tamakkiisumillu nalilersuinerniit pissapput.

*Qulaajaaneq*

**§ 17.**  Inuk kapitali 8-mi aalajangersakkat malillugit tapersersorneqarnissamik imaluunniit kapitali 4-5-imi aalajangersakkat malillugit najugaqarfissatut neqeroorummi najugaqarnissamik pisariaqartitsisoq ilimagineqartariaqarpat, inummut innarluutilimmut tunngasunik qulaajaanermik kommunalbestyrelse suliaqassaaq. Qulaajaanissarli pisariaqartinneqanngitsutut paasineqarpat qulaajaaneq ingerlanneqassanngilaq.

*Imm. 2.* Qulaajaaneq sapinngisamik uku suleqatigalugit ingerlanneqassaaq:

1) inuk innarluuteqartoq,

2) nammineersinnaajunnaarsitaasimappat taassuma nakkutilliisua,

3) taassumunnga angajoqqaatut oqartussaassusilik, matumani meeraq pineqarsimappat, kiisalu

4) isumassuisut allat,

5) peqqinnissaqarfik

6) pisortani oqartussat attuumassutillit

7) paaqqinnittarfiit inunnik innarluutilinnik ilisimasallit.

*Imm. 3.* Qulaajaaneq, pissutsit pisinnaatippassuk, sapinngisamik qajassuartumik ingerlanneqassaaq siunertamilu anguniarneqartuniit annertunerussanani.

*Imm. 4.* Qulaajaanermut atatillugu kommunalbestyrelsip makkua nalilersussavai:

1) Ataavartumik timikkut, tarnikkut, silassorissutsikkut imaluunniit malugisaqarsinnaanikkut piginnaanikinnerulersimanerup annertussusaa.

2) Imminut isumassorsinnaaneq.

3) Pissuserisat, atugarissaarneq ineriartornerlu.

4) Attaveqartarneq.

5) Ilaqutariinni pissutsit.

6) Isumaginninnermi pissutsit aamma inoqatit akornanni inooqataaneq.

7) Peqqissutsimut tunngasut.

8) Ilinniagaqarneq, suliffeqarneq suliffissaqarnermullu periarfissat.

9) Inuiaqatigiinni peqataaneq.

10) Inatsisartut inatsisaat manna malillugu imaluunniit inatsisit allat malillugit tapersersuineq inummut ikiorsiissutigineqareersoq.

**§ 18.** Ilumut tapersersuinissap aallartinnissaanut tunngavissaqassanersoq qulaajaaneq tunngavigalugu kommunalbestyrelse aalajangiissaaq.

*Imm. 2.* Inuk innarluutilik tapersersorneqarnissamik pisariaqartitsisoq kommunalbestyrelsimit paasineqarnerata kingorna qulaajaaneq kingusinnerpaamik qaammatit marluk qaangiunneranni naammassineqarsimassaaq. Inuk innarluutilik tapersersuinermik ikiuutinilluunniit tunineqarniarpat imaluunniit allakkatigut iliuusissatut pilersaarummik suliaqartoqarniarpat qulaajaanerup naammassineqarneranut atatillugu allakkatigut aalajangiisoqassaaq.

*Imm. 3.* Qulaajaaneq naammassineqarsinnaasimanngippat imaluunniit imm. 2-mi piffissaliussap aalajangiunneqartup iluani iliuusissatut pilersaarut pigineqarsimanngippat nalilersuigallarnermik kommunalbestyrelse suliaqassaaq, tamannalu pillugu qanoq ilineratigut qulaajaanerup naammassineqarsimaneranut imaluunniit iliuusissatut pilersaarutip pigilerneqarsimaneranut ulluliinissap taaneratigut allakkatigut innarluutilik ilisimatissavaa.

**§ 19.** Tapersersuinissaq pillugu kommunalbestyrelse aalajangiigallarsimappat qulaajaanerup naammassineqarneranut atatillugu kommunalbestyrelse isummissaaq aalajangiinerugallartoq tunngavigalugu tapersersuineq aallartinneqarsimasoq ingerlaannassanersoq imaluunniit unitsinneqassanersoq. Tassunga atatillugu inuk tassungalu nakkutilliisoq imaluunniit angajoqqaatut oqartussaassusillit tapersersuinermut isummernissaat eqqarsaatigineqassaaq.

*Imm. 2.* Suliani immikkut pisariusuni § 17, imm. 1 malillugu qulaajaanissap ingerlannissaa pillugu kommunalbestyrelse Pissassarfimmut qinnuiginnissinnaavoq.

*Misissorneqarnissamut katsorsarneqarnissamullu peqqinnissaqarfimmut innersuussineq*

**§ 20.** Angajoqqaatut oqartussaassusillip imaluunniit nakkutilliisup nappaammut qaangerneqarsinnaanngitsumut nappaammulluunniit meeraq, inuusuttoq imaluunniit inuk inatsisitigut pisussaaffeqanngitsoq misissortissimanngippassuk aammalu inuk pisinnaasakkut malunnartumik ataavartumillu sunnersimappassuk, meeraq, inuusuttoq imaluunniit inuk innarluutilik inatsisitigut pisussaaffeqanngitsoq misissortinnissaanut katsorsartinnissaanulluunniit pisariaqartitsinersoq nalililersorniarlugu peqqinnissaqarfimmut innersuunneqassanersoq angajoqqaatut oqartussaassusillip imaluunniit nakkutilliisup akuersineratigut kommunalbestyrelse aalajangiisinnaavoq.

*Imm.. 2.* Misissortinnissap katsorsartinnissalluunniit pinngitsoortinnerisigut inuup tarnikkut timikkullu pissutsimikkut ataavartumik pisinnaasakinnerulernissaanut ersarissumik aarlerinartoqarpat, meeraq, inuusuttoq imaluunniit inuk innarluutilik inatsisitigut pisussaaffeqanngitsoq misissortinnissaanut katsorsartinnissaanulluunniit pisariaqartitsinersoq nalililersorniarlugu peqqinnissaqarfimmut innersuunneqassanersoq angajoqqaatut oqartussaassusillip imaluunniit nakkutilliisup akuersiteqqaanngikkaluarlugit kommunalbestyrelse aalajangiisinnaavoq.

*Inissiiviugallartoq*

**§ 21.** Inummut innarluutilimmut qitiusumik innersuussisarfik aqqutigalugu ulloq unnuarlu neqeroorummi inissamik utaqqisumut inissiiviugallartussamik pissarsinissamik kommunalbestyrelse pisussaaffeqarpoq.

**Kapitali 4**

*Kommunini najugaqarfissatut neqeroorutit*

*Najugaqaqatigiiffik*

**§ 22.** Inunnut innarluutilinnut najugaqaqatigiiffissamik kommunalbestyrelse pilersitsisinnaavoq, ingerlatsisinnaavoq atorunnaarsitsisinnaallunilu. Najugaqaqatigiiffik najugaqartunut ulluunerani tapersersuinissamik neqerooruteqassaaq.

*Imm. 2.* Najugaqaqatigiiffinnik pilersitsinissamik Naalakkersuisut kommunalbestyrelse peqqusinnaavaa, ima pisoqartillugu:

1) inuit marluk amerlanerusulluunniit 18-it sinnerlugit ukiullit inissiamik najugaqatigiiffimmiittumik pissarsinissaminnut pisinnaatitaaffeqarpata, kommunimi najugaqarpata, aamma

2) pineqartut taakkua ataatsimoorlutik najugaqatigiissinnaappata.

*Imm. 3*. Najugaqaqatigiiffiit pillugit maleruagassanik erseqqinnerusunik Naalakkersuisut aalajangersaassapput.

**§ 23.** Inummut innarluutilimmut nunaqqataasunut qanittumiittumi najugaqaqatigiiffimmi najugaqarnissamik kommunalbestyrelse neqerooruteqassaaq, ima pisoqartillugu:

1) inuk 18-it sinnerlugit ukioqarpat imaluunniit utoqqaaneruppat,

2) inuup pingaarutilimmik timikkut, tarnikkut, silassorissutsikkut imaluunniit malugisaqarsinnaanikkut piginnaanikinnerulersimanini pissutigalugu ulluinnarni tapersersorneqarnissaq pisariaqartippagu,

3) inuk pingaarutilimmik timikkut tarnikkut, silassorissutsikkut imaluunniit malugisaqarsinnaanikkut piginnaanikinnerulersimanini pissutigalugu nammineq angerlarsimaffimmini najugaqarsinnaanngippat,

4) inuk nammineersinnaappat, perorsaanikkut suliassatigullu ikiorneqarnissaq taamaallaat ulluunerani nalunaaquttap akunnerini pisariaqarluni, aamma

5) inuup pisariaqartitai najugaqaqatigiiffimmi najugaqarnerani naammassineqarsinnaappata.

*Imm. 2.* Imm. 1 malillugu inuup tapersersorneqarnissamik pisariaqartitsinera nunaqqataasunut qanittumi najugaqaqatigiiffimmiinnermi naammassineqarsinnaanngippat, inuk innarluutilik najugaqaqatigiiffimmi, kommunimi allami inissisimasumi najugaqarnissamik kommunalbestyrelsip neqeroorfigisinnaavaa. Imm. 1, nr. 1-5-imi piumasaqaatit naammassineqarsimassapput.

*Imm. 3.* Imm. 2 malillugu najugaqaqatigiiffimmi kommunimi allami inissisimasumi inuup inissamik neqeroorfigineqarnissaanut piumasaqaataavoq:

1) inuup imaluunniit taassuma angajoqqaatut oqartussaasua akuersisimassappat, aamma

2) inissap neqeroorutigineqarnissaa sioqqullugu, inuup kommunip angerlarsimaffiani kommunalbestyrelsip aamma kommunimi najugaqaqatigiiffiup aalajangersimasup taassuma inissisimaffigisaani kommunalbestyrelsip akornanni isumaqatigiissuteqartoqarsimassasoq.

*Najugaqarfiit illersugaasut*

**§ 24.** Inunnut innarluutilinnut najugaqarfinnik illersugaasunik kommunalbestyrelse pilersitsisinnaavoq, ingerlatsisinnaavoq matusisinnaallunilu. Najugaqarfik illersugaasoq ulloq unnuarlu tamaat tapersersuinissamik najugaqartunut neqerooruteqassaaq.

*Imm. 2.* § 25 naapertorlugu najugaqarfimmi illersugaasumi ineqarnissamut pisinnaatitaasunut inunnut 2-nut arlalinnulluunniit, 18-it sinnerlugit ukiulinnut utoqqaanerusunulluunniit kommune angerlarsimaffittut kommunerineqarpat, najugaqarfimmik illersugaasumik kommunalbestyrelse pilersitseqqullugu Naalakkersuisut peqqusinnaavaat.

*Imm. 3*. Najugaqarfiit illersugaasut pillugit maleruagassanik erseqqinnerusunik Naalakkersuisut aalajangersaassapput.

**§ 25.**  Inummut innarluutilimmut nunaqqataasunut qanittumiittumi najugaqarfimmi illersugaasumi najugaqarnissamik kommunalbestyrelse neqerooruteqassaaq, ima pisoqartillugu:

1) inuk 18-it sinnerlugit ukioqarpat utoqqaaneruppalluunniit,

2) inuk pingaarutilimmik timikkut tarnikkut, silassorissutsikkut imaluunniit malugisaqarsinnaanikkut piginnaanikinnerulersimanini pissutigalugu ulluinnarni tapersersorneqarnissaq pisariaqartippagu,

3) inuk pingaarutilimmik timikkut tarnikkut, silassorissutsikkut imaluunniit malugisaqarsinnaanikkut piginnaanikinnerulersimanini pissutigalugu nammineq angerlarsimaffimmini najugaqarsinnaanngippat,

4) inuk najugaqaqatigiiffimmi neqeroorutigineqarsinnaasut saniatigut, tapersersorneqarnissamik pisariaqartitsippat, ilanngullugu ulloq unnuarlu tamaat tapersersorneqarnissamik pisariaqartitsineq, aamma

5) inuup pisariaqartitai najugaqarfimmi illersugaasumi najugaqarnermi naammassineqarsinnaappata.

*Imm. 2.* Inuup innarluutillip kommunimi allami najugaqarfimmi illersugaasumi najugaqarnissaa kommunalbestyrelsip neqeroorutigisinnaavaa, tamanna imm. 1 malillugu nunaqqataasunut qanittumi inuup innarluutillip najugaqarfimmik illersugaasumik pisariaqartitsineranut tapersersuinissaq naammassineqarsinnaanngippat. Imm. 1-imi nr. 1-5-imut piumasaqaatit suli naammassineqarsimassapput.

*Imm. 3.* Imm. 2 malillugu inuup kommunimi allami najugaqarfimmi illersugaasumi inissinneqarnissaanut neqeroorfigineqarnissaanut piumasaqaataapput:

1) inuup imaluunniit taassuma angajoqqaatut oqartussaasua akuersisimassapput, aamma

2) inuup kommunimi angerlarsimaffiani kommunalbestyrelsip, kommunimilu najugaqarfiup illersugaasup inissisimaffigisaani kommunalbestyrelsip, inissap neqeroorutigineqannginnerani isumaqatigiissusiorsimanissaat.

*Najugaqatigiiffinnut najugaqarfinnullu illersugaasunut aalajangersakkat allat*

**§ 26.** Inuk kommunimi allami inissisimasumi najugaqaqatigiiffimmiinnissamik imaluunniit najugaqarfimmi illersugaasumiinnissamik neqeroorfigineqassasoq kommunalbestyrelsip aalajangerpat, kommunalbestyrelsip inuup najugaqaqatigiiffimmiinneranut imaluunniit najugaqarfimmi illersugaasumiinneranut aningaasartuutit akilissavai.

*Imm. 2.* Imm. 1 malillugu kommunip avataani najugaqatigiiffimmiinnissaq imaluunniit najugaqarfimmi illersugaasumiinnissaq neqeroorutigineqarpat, kommunalbestyrelse najugarisap nuunneqarnerani aningaasartuutinut matussutissanik aningaasaqarnikkut tapersiinissamik neqerooruteqassaaq.

**§ 27.** Kommunalbestyrelse ataatsimiititaliamik pilersitsisinnaavoq, tassani kommunimi najugaqaqatigiiffiit aamma najugaqarfiit illersugaasut tamarmik imaluunniit aalajangersimasut, kiisalu aallartitat allat najugaqaqatigiiffinni aamma najugaqatigiiffinni illersugaasuni najugaqartunut tamakkiisumik isiginnittumik ataqatigiissaarinermi akuutinneqarnissaannik naleqquttuusorineqartut, aallartitaassallutik.

*Imm. 2.* Oqartussaasut peqataasut suliani ataasiakkaani suleqatigiinnermut ilaatillugu paasissutissat suliap suliarineqarneranut pingaaruteqarpata, inummut paasissutissat paarlaasseqatigiissutigisinnaavaat, matumani aamma paasissutissat inummut tunngasut mianerisariallit ilanngullugit. Inummit suliami pineqartumit imaluunniit taassuma nakkutilliisuanit imaluunniit angajoqqaatut oqartussaasuanit akuersissut tunniunneqarpat aatsaat, oqaaseqatigiit siulliit malillugit paasissutissanik paarlaasseqatigiittoqarsinnaavoq, taamaattoq takuuk imm. 3.

*Imm. 3.* Imm. 2 malillugu akuersineq tunniunneqarumanngippat, imaluunniit allanik pissuteqartumik akuersinerup piniarnissaa ajornarpat, suliami pisut, matumani aamma inuup inatsisitigut isumannaatsuunissaata eqqarsaatigineqarnera ilanngullugu, tamanna pisariaqartippassuk, paasissutissat inummut tunngasut, matumani paasissutissat inummut tunngasut mianerisariallit ilanngullugit, paarlaasseqatigiissutigineqarsinnaapput.

**Kapitali 5**

*Ulloq unnuarlu neqeroorutit*

**§ 28.** Naalakkersuisut inunnut innarluutilinnut ulloq unnuarlu neqeroorummik pilersitsisinnaapput, ingerlatsisinnaapput matusisinnaallutillu, matumani ulloq unnuarlu neqeroorutit matoqqasut ilanngullugit.

*Imm. 2.* Ulloq unnuarlu neqeroorut matoqqasoq tassaavoq ulloq unnuarlu neqeroorut, imaluunniit ulloq unnuarlu neqeroorummi immikkoortortaq, matut silarliit igalaallu parnaaqqaannartarnissaat akuerisaasoq.

*Imm. 3*. Ulloq unnuarlu neqeroorutit pillugit maleruagassanik erseqqinnerusunik Naalakkersuisut aalajangersaassapput.

**§ 29.** Inunnut innarluutilinnut ulloq unnuarlu neqeroorutini najugaqartunut, suliffeqartitsinissamik, sammisaqartitsinissamik katerisimaaqateqartitsisarnissanillu Naalakkersuisut neqerooruteqartassapput.

**§ 30.** Inummut innarluutilimmut, ulloq unnuarlu neqeroorummiinnissamut kommunalbestyrelse neqerooruteqassaaq inuk pingaarutilimmik timikkut tarnikkulluunniit piginnaanikinnerulersimanini pissutigalugu ulluinnarni annertuumik imaluunniit immikkuullarissumik tapersersorneqarnissamik pisariaqartitsippat imaluunniit paaqqutarineqarnissamik, isumassorneqarnissamik katsorsarneqarnissamilluunniit pisariaqartitsippat, pisariaqartinneqartullu taakku allatigut naammassineqarsinnaanngippata.

*Inunnut innarluutilinnut ulloq unnuarlu neqeroorummi isumannaakkami inissiisarneq*

**§ 31**. Kalaallit Nunaanni imaluunniit Danmarkimi ulloq unnuarlu neqeroorummi isumannaallisakkami, inunnik innarluutilinnik inissiisoqarsinnaavoq, ima pisoqarnerani:

1) Inuup innarluutillip angerlarsimaffimmi tulluartumi imaluunniit paaqqinniffimmi tigusarinninnerup atuutiinnarnissaa pillugu Kalaallit Nunaanni eqqartuussisarnermik inatsimmi § 358, aamma § 361, imm. 2, nr. 3 naapertorlugit eqqartuussivik aalajangiisimappat.

2) Kalaallit Nunaanni eqqartuussisarnermik inatsimmi § 359, aamma § 361, imm. 2, nr. 3 naapertorlugit inuup innarluutillip angerlarsimaffimmi tulluartumi imaluunniit paaqqinniffimmi tigummigallarneqarnissaa pillugu eqqartuussivik aalajangiisimappat.

3) Kalaallit Nunaannut Pinerluttulerinermut inatsimmi kapitali 32 imaluunniit 33 malillugit pineqaatissiinissaq pillugu eqqartuussivik aalajangiisimappat.

*Imm. 2.*  Kommunimi inuup innarluutillip tigusarineqarnermini aamma tigummigallarneqarnerani najugaqarfigisaani kommunalbestyrelse, pisuni imm 1, nr 1-imi pineqartunut ilaasuni, sapinngisamik piaarnerpaamik, politiinit isumannaallisaanikkut isumannaatsutut nalilerneqartumik, angerlarsimaffiup avataani inissiiffissamik kommunalbestyrelse pissarsiussaaq.

*Imm. 3.* Inuup innarluutillip tigummineqarallarnermi nalaani kommunimi najugaqarfigisaani, pisuni imm 1, nr 2-mi ilaasuni, piaarnerpaamik, taamaattoq kingusinnerpaamik nalunaaquttap akunnerisa 72-it iluanni, politiinit isumannaallisaanikkut isumannaatsutut nalilerneqartumik, angerlarsimaffiup avataani inissiiffissamik kommunalbestyrelse pissarsiussaaq.

*Imm. 4.* Takuuk Kalallit Nunaannut pinerluttulerinermut inatsimmi § 240 kikkut eqqartuussisussaanersut pillugit maleruagassanik erseqqinnerusunik Naalakkersuisut aalajangersaassapput.

**§ 32.** Kalaallit Nunaanni pinerluttulerinermi inatsimmi § 234 malillugu Kalaallit Nunaanni Pinerluttunik Isumaginnittut aqutsisui angerlarsimaffimmi imaluunniit paaqqinniffimmi naleqquttumi inissiinissaq pillugu aalajangiippata, inuit innarluutillit ulloq unnuarlu neqeroorummi matoqqasumi inissinneqarsinnaapput.

*Kinguaassiuutitigut atornerluisarnermik pinaveersaartitsineq*

**§ 33.** Inummut innarluutilimmut kinguaassiuutitigut atornerluisarnerup pinaveersaartinnissaanut sulinermi ulloq unnuarlu neqeroorummi sulisut immikkut makkuninnga maluginiagaqartassapput:

1) Pinaveersaartitsinermik suliaqarnermut ataatsimut naleqartitsinermut tunngaveqarnissaq.

2) Pasitsaassaqarnermi pinaveersaartitsinissamut suliaqarnissamullu najoqqutassat.

3) Kinguaassiuutitigut atornerluisarnernut aarlerinaataasinnaasut pillugit ataatsimut ilisimasaqarneq.

4) Inummi innarluutilimmi atugarliornermut ersiutit, taakkununnga pissusilersornikkut timikkullu sunniutit ilanngullugit.

5) Kinguaassiuutitigut atornerlunneqarnikkut timikkut ersiutit.

*Ineriartortitsinissamut pilersaarut*

**§ 34.** § 47 malillugu ulloq unnuarlu neqeroorut inummut innarluutilimmut iliuusissatut pilersaarut aallaavigalugu, ineriartortitsinissamut pilersaarummik suliaqartassaaq, ulloq unnuarlu neqeroorummi najugaqarnerup aallartinneranit kingusinnerpaamik qaammatit 3-t qaangiunneranni tamatumalu kingorna ukiumut minnerpaamik ataasiarluni.

*Imm. 2.* Ineriartortitsinissamut pilersaarummi, imm. 1 malillugu, iliuusissatut pilersaarummi siunertaasut aamma ulloq unnuarlu neqeroorummiititsinermut anguniakkat aallaavigalugit, perorsaanikkut suliaqarneq, iliuusissatut pilersaarummi anguniakkat anguneqarnissaannik qulakkeerinnittussat, nassuiarneqassapput.

*Killiffik pillugu nalunaarusiortarneq*

**§ 35.** Kommunalbestyrelsip § 83 malillugu inummut sammititamik nakkutilliinermini atugassaanik, inuup innarluutillip atugarissaarnera ineriartorneralu, § 47 malillugu iliuusissatut pilersaarummut, aamma § 34 malillugu ineriartornissamut pilersaarummut naleqqiullugit, killiffinnut nalunaarusiatut ilusilimmik, ulloq unnuarlu neqeroorutip aamma najugaqarfissatut neqeroorutip kommunalbestyrelse ilisimatissavaa.

*Imm. 2.* Killiffinnut nalunaarusiat ulloq unnuarlu neqeroorummiinnerup aallartinnerata kingorna kingusinnerpaamik qaammatit 3-t qaangiunneranni kommunalbestyrelsinut nassiunneqartassapput. Tamatuma kingorna killiffinnut nalunaarusiat ima nassiunneqartassallutik:

1) inuit innarluutillit, 18-it inorlugit ukiullit, pillugit ukioq affakkuutaarlugu ataasiarluni, aamma

2) inunnut innarluutilinnut, 18-it sinnerlugit ukiulinnut utoqqaanerusunullu, ukiumut ataasiarluni.

*Imm. 3.* Imm. 2 malillugu killiffinnut nalunaarusianik nassiussisarnerup saniatigut, inuup peqqissusaa inooqatigiinniluunniit pissutsit pillugit pingaarutilimmik allanngortoqarpat, ulloq unnuarlu neqeroorut kommunalbestyrelsimut ilisimatitsissaaq.

*Kalaallit Nunaata avataani najugaqarfissatut neqeroorummi najugaqarneq*

**§ 36.** Inuup innarluutillip § 23 malillugu najugaqaqatigiiffinni inissinneqarnissaanik, § 25 malillugu najugaqarfimmi illersugaasumi inissinneqarnissaanik, imaluunniit § 30 malillugu Kalaallit Nunaanni najugaqarfissatut neqeroorummi inissinneqarnissaanik kommunalbestyrelse qulakkeerinnissaaq, taamaattoq takuuk imm. 2.

*Imm. 2.* Inuup pisariaqartitai Kalaallit Nunaanni naammassineqarsinnaanngippata Kalaallillu Nunaanni naleqquttumik tapersersuinissamut periarfissat tamarmik nungussimappata Naalakkersuisut siusissukkut akuersinerat tunngavigalugu Kalaallit Nunaata avataani najugaqarfissatut neqeroorummi killilikkamik najugaqarnissaq neqeroorutigineqassaaq.

*Imm. 3.* Naalakkersuisunut inassuteqaat makkuninnga imaqassaaq:

1) Suliap saqqummiunneqarnera.

2) Iliuusissatut pilersaarut.

3) Akuersinermut uppernarsaat.

4) Kommunalbestyrelsimiit akuersinermut allagartaq aalajangiinermullu allagartaq.

5) Taarusunneqartut attuumassutillit nalunaarusiallu.

6) Piginnaasaqassutsinut allattuiffik imaluunniit qulaajaaneq.

7) Tigusaqarnermut allagartaq imaluunniit tigusisimanermut allagartaq Danmarkimi oqartussamit attuumassuteqartumeersoq.

8) Nakorsap imaluunniit tarnip pissusaanik ilisimasallip misissuinerat. Misissuineq piffissami inuup Kalaallit Nunaata avataanut inissinneqarnissaanut inassuteqarnermit amerlanerpaamik ukiunik 3-nik pisoqaassuseqassaaq.

*Imm. 4.* Kalaallit Nunaata avataani najugaqarfissatut neqeroorummiittarneq pillugu malittarisassanik erseqqinnerusunik Naalakkersuisut aalajangersaasinnaapput.

**§ 37.** Inuk innarluutiminut piginnaanngorsarnissamik pisariaqartitsippat imaluunniit piginnaanngorsaqqinnermik suliniuteqarfigineqarnissamik pisariaqartitsippat, aammalu pisariaqartitsineq Kalaallit Nunaanni naammassineqarsinnaanngippat, inuup innarluutilik ulloq unnuarlu neqeroorummi inissikkallarnissaanik, efterskolemiinnissamik imaluunniit Kalaallit Nunaata avataani assingusumi neqeroorummi inissikkallarnissaanik, kommunalbestyrelse neqerooruteqarsinnaavoq. Kalaallit Nunaata avataani najugaqarfissatut neqeroorummi najugaqarnissamut neqeroorneq Naalakkersuisut siusissukkut akuersinerannik pisariaqartitsiffiuvoq.

*Imm. 2*. Inuk innarluuteqarnerminut tunngatillugu piginnaasanik ineriartortitsinissamik pisariaqartitsisimappat imaluunniit suliniummik piginnaanngorsarfiusumik Kalaallit Nunaanni matussuserneqarsinnaanngitsumik pisariaqartitsisimappat ulloq unnuarlu neqeroorummi, efterskolimi imaluunniit neqeroorummi assingusumi piffissami killilikkami najugaqarnissamut neqeroorneq inatsisinut allanut tunngatillugu paarlaassiviuvoq.

**§ 38.**Inuk innarluutiminut piginnaanngorsarnissamik pisariaqartitsippat imaluunniit piginnaanngorsaqqinnermik suliniuteqarfigineqarnissamik pisariaqartitsippat, aammalu pisariaqartitsineq Kalaallit Nunaanni naammassineqarsinnaanngippat, inuup innarluutilik ulloq unnuarlu neqeroorummi inissikkallarnissaanik, efterskolemiinnissamik imaluunniit Kalaallit Nunaata avataani assingusumi neqeroorummi inissikkallarnissaanik, kommunalbestyrelse neqerooruteqarsinnaavoq.

*Imm. 2.* Najugaqarfik imm. 1 malillugu, inissiaasinnaavoq, klubværelsiusinnaavoq, ilinniartut ineqarfigisinnaavaat allaasinnaalluniluunniit, najugaqarfillu inummut innarluutilimmut naleqquttuussaaq.

**§ 39.** Kalaallit Nunaata avataani najugaqarfissatut neqeroorummi najugaqarnissamut neqeroorneq Naalakkersuisut siusissukkut akuersinerannik pisariaqartitsiffiuvoq.

*Imm. 2.* Naalakkersuisunut inassuteqaat imm. 1 imaluunniit 2 malillugu makkuninnga imaqassaaq:

1) Suliap saqqummiunneqarnera.

2) Iliuusissatut pilersaarut.

3) Akuersinermut uppernarsaat.

4) Kommunalbestyrelsimiit akuersinermut allagartaq aalajangiinermullu allagartaq.

5) Taarusunneqartut nalunaarusiallu attuumassutillit.

6) Piginnaasaqassutsinut allattuiffik.

7) Tigusaqarnermut allagartaq imaluunniit tigusisimanermut allagartaq Danmarkimeersut.

8) Nakorsap imaluunniit tarnip pissusaanik ilisimasallip misissuinerat. Misissuineq inuup Kalaallit Nunaata avataanut inissinneqarnerata unitsinnissaaniit amerlanerpaamik ukiut 3-t uterfigalugit ullulerneqarsimassaaq.

*Imm. 3.* Kalaallit Nunaata avataani inissinneqarallarnissaq pillugu malittarisassanik erseqqinnerusunik Naalakkersuisut aalajangersaasinnaapput, matumani inissinneqarallarnerup sivisussusissaa ilanngullugu.

**§ 40.** Kalaallit Nunaata avataanut inissiinermi najugaqartitsilernermiluunniit § 36 malillugu tapersersuinissat akulerunnissaannut aamma § 37 malillugu piginnaasanik ineriartortitsinissamut kommunalbestyrelse eqqumaffiginnissaaq.

*Najugaqarfissatut neqeroorutip allanngornera uninneralu*

**§ 41.** Kapitali 4-5-imi aalajangersakkat malillugit inuk piginnaassusimigut allanngoraangat innuttaasullu ikiorneqarnissaminut pisariaqartitsinera annertuneruleraangat annikinneruleraangalluunniit, inummut innarluutilimmut najugaqarfissatut neqeroorummiinnerup unitsinneqarnissaa imaluunniit najugaqarfissatut neqeroorummut allamut nuunnissaa pillugu kommunalbestyrelse aalajangiissaaq.

*Imm 2.* Najugaqarfissatut neqeroorummiinnerup unitsinneqarnissaanik imaluunniit najugaqarfissatut neqeroorummut allamut nuussinissamik aalajangiisoqartinnagu kommunalbestyrelsip qulakkiissavaa:

1) inuup najugaqarfissatut neqeroorummit angerlartinneqareernerata imaluunniit najugaqarfissatut neqeroorummut allamut nuunneqarnerata kingorna pisariaqartitaasa naammassineqarnissaannut pisariaqartumik inuup tapersersorneqarnissaa,

2) inuup najugaqarfissatut neqeroorummit angerlartinneqareernerata imaluunniit najugaqarfissatut neqeroorummut allamut nuutsinneqarnerata kingorna tapersersuisoqarneranut inuup tigusassaanut iliuusissatut pilersaarummik suliaqartoqarnissaa,

3) inummik pisariaqarsimappallu taassuma angajoqqaatut oqartussaasuanik imaluunniit nakkutilliisuanik oqaloqateqarsimanissat aamma

4) najugaqarfissatut neqeroorummit allaganngorlugu oqaaseqaammik piniartoqarsimanissaa, taassuma inuup innarluutillip inissinneqarunnaassaguni inissinneqarunnaarnissaanut kiisalu nalinginnaasumik atugarissaarnerata tapersersorneqarnissamillu pisariaqartitsiinnarnerata killiffii pillugit inissiivigineqarsimasup isummersornera imarissavaa.

*Imm. 3.* Kapitali 6-imi aalajangersakkat malillugit meeqqap innarluutillip najugaqarfissatut neqeroorummiinnerata unitsinneqarnissaa pillugu kommunalbestyrelsip aalajangiinnginnerani, imm. 2-mi piumasaqaatit saniatigut, kommunalbestyrelsip qulakkiissavaa:

1) meeqqap ulloq unnuarlu neqeroorummiinnerata unitsinneqarnissaata siuninnguani kinguninnguanilu meeqqamut, angajoqqaatut oqartussaassusilimmut pisariaqarsimappallu meeqqap attaveqarfigisartagaanut tapersersuinissap piareersarsimanissaa, aamma

2) ulloq unnuarlu neqeroorummiikkunnaarnermut atatillugu meeraq, angajoqqaatut oqartussaassusillit imaluunniit qanigisaasut allat piareersarluarsimanissaat.

*Imm. 4.* Imm. 2, nr. 4 malillugu najugaqarfissatut neqeroorut oqaaseqaateqarsimappat, tassanilu innersuussutigineqarpat inuk najugaqarfissatut neqeroorummiiginnassasoq, taava najugaqarfissatut neqeroorummiikkunnaarnissap aalajangiiffigineqannginnerani kommunalbestyrelsip § 8, imm. 1, nr. 7 malillugu Pissassarfik oqaaseqaateqaqqullugu piumaffigissavaa. Najugaqarfissatut neqeroorummiikkunnaarnissaq pillugu aalajangiisoqartinnagu Pissassarfiup oqaaseqaataata tigunissaa kommunalbestyrelsip utaqqissavaa.

**§ 42***.* § 41, imm. 1 malillugu najugaqarfissatut neqeroorummiinnerup unitsinneqarnissaa imaluunniit najugaqarfissatut neqeroorummut allammut nuutitsinissaq, inissinneqarnerup unitsinneqarnissaa sioqqullugu minnerpaamik sapaatit akunnerinik 12-inik ilimasaarutigineqassaaq, ima pisoqanngippat:

1) inuup innarluutillip imaluunniit taassuma nakkutilliisua imaluunniit angajoqqaatut oqartussaasua inissisimanerup unitsinneqarnissaa erseqqissumik allakkatigullu akuerisimappassuk,

2) inummut innarluutilimmut tunngatillugu mianerisassat ilimasaarinissamut piffissaliussap taassuma saneqqunneqarnissaa pisariaqartissimappagu, imaluunniit

3) mianerisassat annertuut allat ilimasaarinissamut piffissaliussap saneqqunneqarnissaa pisariaqartissimappagu. Aningaasaqarnermut pissutit tunngavigalugit piffissaliussaq saneqqunneqarsinnaanngilaq.

**§ 43.** § 41, imm. 2, nr. 1-3-mi kiisalu § 41, imm. 3-mi aamma § 42, imm. 1-imi aalajangersakkat, inuit innarluutillit, Kalaallit Nunaata avataani najugaqarfissatut neqeroorummiinnerisa unitsinneqarnissaat imaluunniit Kalaallit Nunaata avataani najugaqarfissatut neqeroorummut nuutinneqarnissaat pillugit kommunalbestyrelsip aalajangiinerinut taamaaqataanut atuupput. Inuup innarluutillip kommunimi angerlarsimaffigisaani kommunalbestyrelse aamma inissisimanerup unitsinneqarnissaa imaluunniit najugaqarfissatut neqeroorummut allamut nuunneqarnissaa pillugu aalajangiisoqannginnerani, Kalaallit Nunaata avataani kommunimi najugarisamit allaganngorlugu nassuiaammik piniassaaq.

**Kapitali 6**

*Suliassat nalinginnaasut suliarineqartarnerat*

*Sulianik suliarinninnermi piffissaq atorneqartartoq*

**§ 44.** Inatsisartut inatsisaat manna malillugu taperserneqarnissaq pisinnaatitaaffigineqarnersoq, taamaattoqarpallu suut tapersiissutaassanersut pillugit apeqqutigineqartut, sapinngisamik sukkasuumik kommunalbestyrelsip suliarissavai.

*Imm. 2.* Taperserneqarnissaq pillugu qinnuteqaatip tiguneqarneranit, aalajangiinerup pereersimanissaanut piffissaq qanoq sivisutigissanersoq, piffissamut killiliussanik kommunalbestyrelse aalajangersaassaaq. Inatsisartut inatsisaanni matumani piffissaliussamut aalajangersaasoqarsimappat tamanna atuutissanngilaq. Piffissamut killissaliussat annerpaamik ukiut marlukkaarlugit nalilersorneqartassapput kommunillu nittartagaatigut tamanut saqqummiunneqassallutik.

*Imm. 3.* Imm. 2 naapertorlugu piffissaliussaq suliami aalajangersimasumi malinneqarsinnaanngippat, inuk innarluutilik imaluunniit taassumunnga nakkutilliisoq imaluunniit angajoqqaatut oqartussaassusillit, piffissaliussap naannginnerani aalajangiineq qaqugu pisinnaanersoq pillugu allaganngorlugu nalunaarfigineqassapput, tassani aamma ilaassalluni sooq piffissaliussaq eqqortinneqarsinnaasimannginnersoq.

*Ingerlaavartumik malitseqartitsineq*

**§ 45.** Kommunalbestyrelsimit tapersiinissaq imaluunniit najugaqarfissatut neqeroorummi najugaqarnissaq pillugu aalajangiisoqareerpat, tapersersuinermi siunertaasoq naammassineqarsinnaanersoq ingerlaavartumik malinnaaffigissavaa. Inuk innarluutilik sapinngisamik suleqatigalugu malitseqartitsisoqassaaq.

*Imm. 2.*  Ingerlaavartumik malitseqartitsineq pillugu maleruagassanik erseqqinnerusunik Naalakkersuisut aalajangersaasinnaapput.

*Oqaloqateqarneq*

**§ 46.** §§ 23, 25 imaluunniit 30 malillugit aalajangiisoqannginnerani kommunalbestyrelsip inuk innarluutilik minnerpaamik ataasiarluni oqaloqatigissavaa, taamaattoq takuuk § 41, imm. 2 aamma § 75, imm. 2.

*Imm. 2.* Imm. 1 malillugu kommunalbestyrelsip oqaloqatiginninnermini inuup innarluuteqarnera mianerissavaa aammalu oqaloqatigiinneq inuup innarluutillip piumasai tunngavigalugit ingerlatissallugu.

*Imm. 3.* Inuk innarluutilik 18-it inorlugit ukioqarpat imaluunniit nammineersinnaajunnaarsitaasimappat imm. 1 malillugu oqaloqatigineqarnera, inuk innarluutilik, taassumalu angajoqqaatut oqartussaasui imaluunniit pisariaqarpat nakkutilliisua peqataatillugit ingerlanneqassaaq.

*Imm.4.* Taamaattoq inummut innarluutilimmut mianerisassat tamanna pisariaqartippassuk, angajoqqaatut oqartussaassusillit imaluunniit nakkutilliisut akuersiteqqaarnagit imaluunniit najuutsinnagit oqaloqateqarneq ingerlanneqarsinnaavoq.

*Imm. 5.* Angajoqqaatut akisussaasut imaluunniit angajoqqaatut sinniisoq akuersiteqqaarnagit peqataatinnagilluunniit oqaloqateqarneq ingerlanneqassappat, taava § 12 malillugu illersuisumik toqqaasoqassaaq ilaasoqarlunilu.

*Imm. 6.* Inuup inerisimanera piginnaasaqarneralu imaluunniit suliap suussusaa eqqarsaatigalugit oqaloqateqarnerup ingerlanneqarnissaa aalajangiisuusumik naleqqutinngippat, imm. 1 malillugu oqaloqateqarneq ingerlanneqassanngitsoq kommunalbestyrelsip aalajangersinnaavaa. Oqaloqateqarneq ingerlanneqarsinnaanngippat, inuup innarluutillip aalajangiinissatut eqqarsaatigineqartumut isumaa allatut pissarsiariniarneqassaaq. Oqaloqateqarneq pisimanngippat tamanna inummut iliuusissatut pilersaarummi tamatumunnga tunngavilersuilluni erseqqissaasoqassaaq.

*Iliuusissatut pilersaarut*

**§ 47.** Inunnut innarluutilinnut kommunalbestyrelsit allaganngorlugu iliuusissatut pilersaarutinik suliaqassapput ima pisoqartillugu:

1) § 17 malillugu qulaajaanermut atatillugu.

2) Kapitali 8 malillugu tapersersorneqarnissap imaluunniit kapitali 4-5 malillugit najugaqarfissatut neqeroorummi najugaqarnissap aallartinnissaa pillugu aalajangiisoqannginnerani.

3) § 74 malillugu tapersersuinerup allanngortinneqarnissaa imaluunniit unitsinneqarnissaa pillugit aalajangiisoqannginnerani.

4) Meeqqap innarluutillip, Inatsisartut inatsisaat manna malillugu tapersersorneqartup, meeqqat atuarfianni atualernissaa kingusinnerpaamik qaammatinik 6-inik sioqqullugu.

5) Meeqqap innarluutillip, Inatsisartut inatsisaat manna malillugu tapersersorneqartup, meeqqat atuarfianni atuarnerata naammassinissaa kingusinnerpaamik qaammatinik 12-inik sioqqullugu.

6) Meeqqap innarluutillip, Inatsisartut inatsisaat manna malillugu tapersersorneqartup, 18-inik ukioqalernissaanut kingusinnerpaamik qaammatinik 12-inik sioqqullugu.

**§ 48.** Iliuusissatut pilersaarut, § 47 malillugu, inummut innarluutilimmut tunngasuussaaq aammalu siunertami anguniarneqartunit annertunerusinnaanani.

*Imm. 2.* Iliuusissatut pilersaarummi tulliini taaneqartut allassimassapput:

1) Siunertaq aamma tapersersuinermi anguniagaq.

2) Anguniagaq imaluunniit anguniakkat anguneqarnissaannut tapersersuineq suna pisariaqarnersoq.

3) Tapersersuinerup sivisussusissaatut naatsorsuutigineqartoq.

4) Tapersersuinermut malitseqartitsinissaq, matumani malitseqartitsineq qaqugukkut pisassanersoq ilanngullugu.

5) Inatsisartut inatsisaat manna malillugu aamma inatsisit allat malillugit tapersersuinerit allat ataqatigiinnerat.

6) Ilaquttat attaveqarfiillu, najugaqariaaseq, ilinniartitaaneq, suliffeqarneq, inuttut ikiorteqarneq, katsorsartinneq aamma atortorissaarutit ikiuutaasut il.il. pillugit pissutsit immikkut ittut allat.

*Imm. 3.* Iliuusissatut pilersaarut sapinngisamik inuk innarluutilik tassungalu nakkutilliisut angajoqqaatullu oqartussaassusillit aamma allat isumassuisui oqaloqatigalugit suleqatigalugillu suliarineqassaaq.

*Imm. 4.* Qulaajaanerup naammassineqarneranit qaammatip ataatsip ingerlanerani iliuusissatut pilersaarut saqqummiunneqarsimassaaq.

*Imm. 5.* Kapitali 4-5 malillugit najugaqarfissatut neqeroorummiinnermi iliuusissatut pilersaarutip ilai attuumassuteqartut najugaqarfissatut neqeroorummut tunniunneqarnissaat kommunalbestyrelsip isumagissavaa.

*Imm. 6.* Iliuusissatut pilersaarut inummut innarluutilimmut tassungalu nakkutilliisumut imaluunniit angajoqqaatut oqartussaassusilimmut tunniunneqassaaq, aammalu kommunalbestyrelse tunniussinermut atatillugu taassuma imarisai pillugit ilisimatitsissaaq.

*Suliani aalajangersimasuni paasissutissanik paarlaasseqatigiinneq*

**§ 49.** Najugaqarfissatut neqeroorutip, kommunalbestyrelsip, Naalakkersuisut, ilinniarfeqarfiit peqqinnissaqarfiullu suliani ataasiakkaani suleqatigiinnermut ilaatillugu, paasissutissat suliap suliarineqarneranut pingaaruteqarpata, inummut paasissutissat politiinut ingerlateqqissinnaavai, matumani aamma paasissutissat inummut tunngasut mianernartut ilanngullugit, matumanilu paasissutissat suliap suliarinissaanut pingaaruteqarsimappata.

*Imm. 2*. Inuk suliami pineqartoq, imaluunniit taassuma angajoqqaatut sinniisua imaluunniit angajoqqaatut akisussaasui akuersiteqqaarlugu paasissutissanik ingerlatitseqqittoqarsinnaavoq, taamaattoq takuuk imm. 3.

*Imm. 3.* Imm. 1 malillugu akuersissut tunniunneqarumanngippat, imaluunniit allanik pissuteqartumik akuersissummik piniartoqarsinnaanngippat, kommunalbestyrelsip paasissutissat inummut tunngasut ingerlateqqissinnaavai, matumani aamma paasissutissat inunnut tunngasut mianerilluinnartariaqartut ilanngullugit, suliami pissutsit, matumani inuup inatsisitigut isumannaatsuunissaata eqqarsaatigineqarnera ilanngullugu, erseqqissumik pisariaqartippassuk.Ingerlatitseqqinnermut piumasaqaataavoq inuup soqutigisaanik nakkutiginninnissaq, taamaaliornerullu isertuussiinnarnissamik peqquteqarnissamut soqutigisat ersarissumik qaangersimassagai, matumani inuup pineqartup, paasissutissat tunngaviata, mianerineqarnissaata eqqarsaatigineqarnissaa ilanngullugu.

**Kapitali 7**

*Nalunaartarneq*

*Nalinginnaasumik nalunaaruteqartussaatitaaneq*

**§ 50.** Inuup innarluutillip atugarissaarneranut, peqqissusaanut imaluunniit ineriartorneranut navianartorsiortitsisumik atugaqartinneqartoq innuttaasup paasiguniuk, innuttaasup kialluunniit kommunalbestyrelsimut nalunaaruteqarnissani pisussaaffigaa.

*Imm. 2.* Nalunaarutiginninneq tiguneqarpat kommunalbestyrelse sapaatip akunnera qaangiutsinnagu innuttaasumut allakkatigut ilisimatitsissaaq nalunaarutiginninneq tigusimallugu.

*Nalunaaruteqarnissamut pisussaaffik sakkortunerusoq*

**§ 51.** Isumaginnittoqarfinni, peqqinnissaqarfinni ilinniartoqarfinnilu sulisut, inuk innarluutilik tapersiivigineqarnissamik pisariaqartitsisoq, inuussutissarsiutigalugu sulinerminnut atatillugu sulisup paasiguniuk imaluunniit ilimaginissaanut pissutissaqaruni, ingerlaannaq kommunalbestyrelsimut nalunaaruteqarnissamik sukannernerusumik pisussaaffeqarput. Nalunaarutiginnittussaatitaaneq taanna, innuttaasunit tamanit qinerneqarlutik suliaqartunut imaluunniit inuiaqatigiinni sullissillutik suliaqartunut, atuuppoq.

*Imm. 2.* Nalunaarutiginninnerup tigunerata kingorna sapaatip akunnera 1 qaangiutsinnagu kommunalbestyrelse nalunaarutiginninnerup tiguneqarsimanera pillugu sulisumut nalunaarutiginnittumut allakkatigut uppernarsaammik nassiussissaaq.

*Kommunit akunnerminni nalunaaruteqarnissamut pisussaaffiat*

**§ 52.** Kommunalbestyrelsip kommune nuuffigineqartoq allakkatigut nalunaarfigissavaa:

1) § 59 malillugu inuk innarluutilik nammineq angerlarsimaffimmini ulluinnarni ikiorneqarlunilu isumassorneqartoq, imaluunniit § 60 malillugu nammineq angerlarsimaffimmini paarineqartoq kommunimut allamut nuuppat, aamma inuk innarluutilik Inatsisartut inatsisaat manna malillugu suli tapersiivigineqarnissamik pisariaqartitsisoq kommunalbestyrelse isumaqarpat,

2) kapitali 4-5, malillugit inuk innarluutilik najugaqarfissatut neqeroorummut inissinneqartoq, nammineq piumassutsini malillugu kommunimut allamut nuuppat, aamma

3) inuk innarluutilik nammineq piumasani malillugu kommuninut allamut nuuppat, aamma kapitali 9 malillugu tapersiissutinik pisariaqartunik inuttaa pinngikkuni inuup atugarissaarnera navianartorsiortinneqassasoq nalilerneqarpat.

*Imm. 2.* Imm. 1 malillugu nalunaarutiginninnermut atatillugu kommunip qimanneqartup suliassami najoqqutassat attuumassuteqartut nassiutissavai, matumani paasissutissat attuumassuteqartut eqikkarneqarnerat, tapersiivigineqarnissamik pisariaqartitsinermik naliliinermut kommunip qimanneqartup tunngavigisimasai, ilanngullugit.

*Imm. 3.* Kalaallit Nunaannit nuuttoqartillugu, kommunimut nunani allaniittumut imaluunniit oqartussamut taamaaqataanut allamut tunngatillugu imm. 1-2 taamaaqataanik atuupput.

*Nalunaaruteqarnermi kommunip iliuuseqarnissamut pisussaaffia*

**§ 53.** Kommunalbestyrelse §§ 50, 51 imaluunniit 52 naapertorlugit nalunaarutiginninnermik tigusaqareernermi nal. akunneri 24-t qaangiutsinnagit, inuup innarluutillip peqqissusaa imaluunniit ineriartornera navianartorsiornersoq nalilersuiffigissavaa, taamaattumillu aamma inummut innarluutilimmut pinasuartumik suliniummik aallartitsisoqarnissaanik pisariaqartitsisoqarnersoq nalilersuiffigissallugu.

*Imm. 2.* Kommunalbestyrelsip inummut innarluutilimmut pinasuartumik suliniummik aallartitsisoqassanngitsoq nalilerpagu, kommunalbestyrelse piaarnerpaamik, taamaattoq ullut suliffiusut 5-it iluanni, § 17 naapertorlugu qulaajaasoqarnissaanik aallartitsisoqarnissaanut tunngavissaqassanersoq aalajangiissaaq.

*Imm. 3.* Imm. 1 malillugu qulaajaaneq aallartinneqassasoq kommunalbestyrelse aalajangiippat, qulaajaaneq piaartumik aammalu kingusinnerpaamik nalunaarutiginninnerup tiguneqarnerata kingorna sapaatit akunneri marluk qaangiutsinnagit, aallartinneqassaaq.

**§ 54.** Kommunalbestyrelse inuk innarluutilik pillugu nalunaarutiginninnermik tigusaqarpat, kommunalbestyrelsilu inuk taanna pillugu suliniutinik aallartitsereersimappat, kommunalbestyrelsip suliaq nalilersuiffigeqqissavaa. Nalilersueqqinneq sulianik suliarinnittartumit, siornatigut suliaq taanna pillugu suliaqarsimanngitsumik, ingerlanneqassaaq.

**§ 55.** §§ 50, 51 imaluunniit 52 malillugit nalunaarutiginninnermik nalilersuinermut atorneqartussamut, inummik innarluutilimmik oqaloqateqarneq pisinnaavoq. Inuk innarluutilik oqartussaassuseqanngippat inummullu innarluutilimmut mianerisassat tamanna pisariaqartippassuk, oqaloqateqarneq angajoqqaatut oqartussaassusilik akuersiteqqaarnagu aamma najuutsinnagu ingerlanneqarsinnaavoq.

*Imm. 2.* Inuup innarluutillip inerisimanera imaluunniit suliap suussusaa eqqarsaatigalugit, oqaloqateqarnerup ingerlanneqarnissaa aalajangiisuusumik naleqqutinngippat, oqaloqateqarneq pinngitsoortinneqarsinnaavoq.

*Imm. 3*. Inunnut innarluutilinnut 18-it inorlugit ukiulinnut tunngatillugu ilumut Meeqqat tapersersorneqarnissaannut Inatsisartut inatsisaanni § 19 naapertorlugu isumaginninnikkut misissuinernik aallartitsinissamut tunngavissaqassanersoq aalajangiisoqassaaq.

**§ 56.** Inummik innarluutilimmik paarsinerluttoqarneranik, persuttaasoqarsimaneranik imaluunniit kinguaassiutitigut atornerluisoqarsimaneranik kommunalbestyrelsimut pasitsatsitsisumik nalunaarutiginninnermik tigusisoqartillugu § 17 naapertorlugu qulaajaanerit aamma § 15, imm. 4 naapertorlugu tapersersuigallarnissat nalunaarutiginninnerup tiguneraniit nalunaaquttap akunnerisa 24-t iluanni aallartinneqassapput.

*Imm. 2.* Inummut innarluutilimmut atornerluisoqarsimaneranik nalunaarutiginninnermi kommunalbestyrelsip inuk innarluutilik oqaloqatigissavaa. Angajoqqaatut oqartussaassusillit inummut innarluutilimmut atornerluisimanerannik nalunaarutiginninnermi, oqaloqatiginninneq angajoqqaatut oqartussaassusillit akuersiteqqaarnagit najuutsinnagillu ingerlanneqassaaq.

*Imm. 3.* Imm. x naapertorlugu nalunaarummik tigusaqartoqarnerani, kommunalbestyrelse ingerlaannartumik politiinut nalunaarnermik tigusaqarneq pillugu nalunaarutiginnissaaq.

**§ 57.** Kommunalbestyrelsip §§ 50-56 naapertorlugit iliuuseqarnissamut pisussaaffia kommunalbestyrelsip nammineerluni inummi innarluutilimmi pissutsinik ernumanartunik paasisaqartarneranut taamaaqataanik atuuppoq.

**Kapitali 8**

*Tapersersorneqarnissamut periarfissat*

**§ 58.** Inatsisartut inatsisaat manna naapertorlugu tapersersuinissat pillugit aalajangiinerit pineqartumut suut pitsaanerpaajussanersut tamakkiisumik nalilersuiffiginerat tunngavigalugu aalajangiiffigineqassapput.

*Imm. 2.* Pissutsit inummut innarluutilimmut tunngassuteqartut pillugit sapinngisamik inuup innarluutillip nammineq isumai innimigineqassapput nammineerlunilu piginnaasatigut ineriartorneranilu killiffia pissusissamisoortumik qajassuunneqassallutik.

*Imm. 3.* Inuk innarluutilik nammineerluni toqqakkanik aalajangiussinissaminut, inuit allat apeqqutaatinnagit, kiffaanngissuseqassaaq.

*Qanigisaasup innarluutillip paarineqarnera*

**§ 59.** Qanigisaasumut 1-imut, inuup innarluutillip nammineq angerlarsimaffimmini najugaqartup ulluinnarni isumassorneqarneranik isumaginnittumut, inuttullu tapersersorneqarnissamik isumassorneqarnissamillu aningaasaliiffigineqarsimasumut, ullup ilaannaanut kommunalbestyrelse aningaasatigut tapiissuteqartassaaq.

*Imm 2.* Imm. 1 malillugu tapersiineq, kommunalbestyrelsip inummik isumassuisumik atorfinitsitsineratigut pissaaq. Inuup innarluutillip pisariaqartitsinera tunngavigineqarluni sapaatip akunneranut nalunaaquttap akunnerisa 30 tikillugu atorfeqartitsiviusussat amerlassusissai, kommunalbestyrelsip aalajangersaaffigissavai.

*Imm. 3.* Naalakkersuisut qanigisamik atorfinitsitsineq aamma akissarsiaqartitsineq pillugit malittarisassanik sukumiinerusumik aalajangersaassapput, takuuk imm. 1.

**§ 60.** Kommunalbestyrelsip inuk suliffeqarnermut attuumassuteqartoq inummut innarluutilimmut ataatsimut qanigisaasoq atorfinitsissinnaavaa kommunalbestyrelse ulloq unnuarlu neqeroorummi inissamik utaqqippat imaluunniit qulaajaaneq iliuusissatulluunnit pilersaarut amigarpata, aammalu:

1) paarlattuanik utaqqiisaasumik angerlarsimaffiup avataanut inissiigallartoqarpat,

2) paarisaqarnissamut atugassarititaasut pilersinnissaat pillugit illuatungeriit isumaqatigiissimappata aamma

3) kommunalbestyrelsip inuup pineqartup qanigisamik paarsaqartup eqqarsaatigisassanut pingaarutilinnut akerliunnginnissaa nalilerpagu.

*Imm. 2.* Inuk kommunimiit qanigisaasup najugaqarfianiittumiit atorfinitsinneqassaaq.

*Imm. 3.* Qanigisaasup paarineqarnissaa siunertaralugu inuk qaammatit 6-it tikillugit atorfinitsinneqarsinnaavoq. Piffissaq paarsinermut atorneqartoq tamatumunnga pissutsit immikkut ittut pisariaqartissimappassuk qaammatit 3-t angullugit sivitsuiffigineqarsinnaavoq, taamaattoq § 61 takuuk.

*Imm. 4.* Naalakkersuisut qanigisamik atorfinitsitsineq aamma akissarsiaqartitsineq pillugit malittarisassanik sukumiinerusumik aalajangersaassapput, takuuk imm. 1.

**§ 61.** Kommunalbestyrelse immikkut pisoqarsimatillugu aammalu suliap pineqartup pisullu pigineqartut tigussaasumik suliatigullu nalilersuiffigereernerisigut piffissami aalajangersagaasumik § 60, imm. 3 naapertorlugu qaangiisumi angerlarsimaffimmi qanigisaasup paarinissaanut § 60 naapertorlugu tapiissutinik tunniussaqarsinnaavoq.

*Imm. 2.* Imm. 1 malillugu tapiissutit aatsaat tunniunneqarsinnaassapput:

1) qanigisaasup angerlarsimaffimmi paarineqarnissaa tulluarnerpaatut isigineqarpat, aamma

2) angerlarsimaffiup avataani paarsisarnissamut periarfissanik tulluartunik nassaassaqannginneranik suliatigut nalilersuiffigalugu tunngavilersukkamik inerniliiffiusumik peqartoqarnissaa.

*Imm. 3.* Imm. 1 malillugu tapiissutit sivitsuiffiginerat qaammatit 12-it angullugit sivitsuiffiginissaat tunniunneqarsinnaavoq. Sivitsuinissat imm. 2-mi piumasaqaatit suli naammassineqarsimappata taamaallaat tunniunneqarsinnaapput. Sivitsuinernut piffissap tamarmiusup ukiunik 10-nik qaangersinnaanngilaa.

*Inuk tapersersuisartoq*

**§ 62.** Inummut innarluutilimmut, pingaarutilimmik timikkut, tarnikkut, silassorissutsikkut imaluunniit malugisaqarsinnaanikkut piginnaanikinnerulersimasumut, nammineq angerlarsimaffimmini nammineersinnaanissamut, najugaqaqatigiiffimmi imaluunniit najugaqarfimmi illersugaasumi imaluunniit utoqqarnut angerlarsimaffimmi isumaginninnikkut perorsaasumit tapersersorneqarnissamik pisariaqartitsisumut, tapersersortitut ikiortimik kommunalbestyrelse neqerooruteqassaaq.

*Imm 2.* Inuk innarluutilik, taassuma tarnikkut, timikkut inooqataanikkullu ineriartorneranut kiisalu ulluinnarni suliassaminik suliaqarnissaanut tapersersortitut ikiortip ikiortassavaa, matumani angerlarsimaffiup avataani ikiuineq ilanngullugu.

*Imm. 3.* Imm. 1 malillugu aalajangiinermut ilaatillugu sapaatip akunneranut nalunaaquttap akunnerisa ikorfartuinermut atorneqartussat amerlassusissaat kommunalbestyrelsip aalajangersaaffigissavai.

*Imm. 4.* Kommunalbestyrelse tapiissutit qanoq amerlatigisarnissaannut minnerpaamik ukiumoortumik ataasiaq nalilersueqqittassaaq, sapaatip akunneranullu nalunaaquttap akunneri tapersersuiffiusussat amerlassusaannut aalajangersaassalluni.

*Imm. 5.* Tapersersortitut ikiorti kommunalbestyrelsimit atorfinitsinneqartassaaq.

*Imm. 6.* Inummik tapersersortimik atorfinitsitsisoqarsinnaassanngilaq:

1) ukiut kingulliit 10-t ingerlaneranni pineqartoq ilaqutariinnermut tunngasutigut pinerluuteqarsimasutut, kinguaassiuutitigut pinerluuteqarsimasutut, inummut ulorianartumik pinerluuteqarsimasutut imaluunniit aningaasannanniarluni pinerluuteqarsimasutut inuup tapersersortip pineqaatissinneqarsimannginnermik uppernarsaataani eqqartuunneqarsimasutut takuneqarsinnaappat,

2) pineqartoq ilaqutariinnermut tunngasutigut pinerluuteqarsimasutut imaluunniit kinguaassiuutitigut pinerluuteqarsimasutut meeqqanik pinerliisimannginnermut uppernarsaataani eqqartuunneqarsimasutut takuneqarsinnaappat.

*Ingiallorteqartitsineq*

**§ 63.**  Inummut innarluutilimmut innarluuteqarnini pissutigalugu kisimiilluni angalaarsinnaanngitsumut kommunalbestyrelsip qaammammut nalunaaquttap akunneri 20-t tikillugit ingiallorteqarnissaq neqeroorutigissavaa.

*Imm. 2.* Ingiallortaasoq kommunalbestyrelsip akuersissutigissavaa atorfinitsillugulu.

*Imm. 3.*  Inuup ingiallorteqarnissamut pisinnaatitaaffeqartup inuk ingiallortaasussaq nammineq siunnersuutigisinnaavaa.

*Imm. 4.* Imm. 1-ip malitsigisaata qaavatigut pineqartup sulinngiffeqarluni angalanissaa siunertaralugu, sulinngiffeqarluni angalanissaq ingiaqateqarnani piviusunngortinneqarsinnaanngippat, inummut innarluutilimmut ingiallorteqarnissaq kommunalbestyrelsip neqeroorutigisinnaavaa.

*Imm. 5.* Sammisanut sunut ingiallorteqarusunnerluni inuup innarluutillip nammineq aalajangissavaa. Taamaattoq taamaallaat sammisanut isumaginninnermi perorsaasunit tapersersorneqarnissamik pisariaqartitsiviunngitsunut ingiaqateqartoqarsinnaavoq.

*Imm. 6.* Najukkami piffiit assigiinngitsut ataasiaakkaat akorngani ingiaqataasup angallanneqarnermut aningaasartuutai kommunalbestyrelsip akilissavai.

*Imm 7.* Ingiallortaasumik atorfinitsitsinermut atatillugu kommunalbestyrelsip pineqaatissinneqarsimannginnermik uppernarsaat piniassavaa. Attuumassuteqassappallu meeqqanik pinerliisimannginnermut uppernarsaat aamma pissarsiarineqassaaq.

*Imm. 8.* Ingiallortimik atorfinitsitsisoqarsinnaassanngilaq:

1) ukiut kingulliit 10-t ingerlaneranni pineqartoq ilaqutariinnermut tunngasutigut pinerluuteqarsimasutut, kinguaassiuutitigut pinerluuteqarsimasutut, inummut ulorianartumik pinerluuteqarsimasutut imaluunniit aningaasannanniarluni pinerluuteqarsimasutut ingiallortip pineqaatissinneqarsimannginnermik uppernarsaataani eqqartuunneqarsimasutut takuneqarsinnaappat,

2) pineqartoq ilaqutariinnermut tunngasutigut pinerluuteqarsimasutut imaluunniit kinguaassiuutitigut pinerluuteqarsimasutut ingiallortip meeqqanik pinerliisimannginnermut uppernarsaataani eqqartuunneqarsimasutut takuneqarsinnaappat.

*Nuunnermi ikiorneqarneq*

**§ 64.** Kommunalbestyrelse najugaqarfimmiit nuunnermut atatillugu aningaasartuutit matussusernissaannut meeqqamut innarluutilimmut angajoqqaatut oqartussaassusilimmut imaluunniit pisariaqarsimappat nakkutilliisumut aningaasaqarnikkut tapiissuteqarnissamik neqeroorsinnaavoq ima pisoqarsimatillugu:

1) angajoqqaatut oqartussaassusillit maannakkut najugaanni meeqqap tapersersorneqarnissamut isumassorneqarnissamullu pisariaqartitai naammassineqarsinnaanngippata imaluunniit iluamik piareersimaffigineqarsinnaanngippata,

2) Inatsisartut inatsisaat manna malillugu tapersersorneqarnissamut meeqqap pisariaqartitai, siunissami najugariligassatut kissaatigineqartumi pitsaanerusumik naammassineqarsinnaappata, aamma

3) angajoqqaatut oqartussaassusillit nammineerlutik nuunnissaq kissaatigalugu erseqqissumik oqaatigisimappassuk.

*Imm. 2.* Meeqqamut innarluutilimmut angajoqqaatut oqartussaassusillit tassungaluunniit nakkutilliisut nuunnerminni aningaasartuutaannut matussutissanik kommunalbestyrelse aammattaaq aningaasanik tapiissuteqarsinnaavoq, matumani aamma angajoqqaatut oqartussaassusillit imaluunniit pisariaqarsimappat nakkutilliisup illoqarfimmut allamut ulloq unnuarlu neqeroorutip inissisimaffigisaanut nuunnissaat meeqqamut pitsaanerpaajusussatut nalilerneqarsimappat. Imm. 1, nr. 1-3-mi piumasaqaatit naammassineqarsimassapput.

*Eqimattakkaarluni ikiuinissaq tapersersorneqarnissarlu pillugit neqeroorneq*

**§ 65.** Inunnut timikkut tarnikkulluunniit pisinnaasakinnerulersimasunut tunngatillugu kommunalbestyrelse eqimattakkaarluni ikiorneqarnissaq, isumassuinissaq imaluunniit tapersersuinissaq kiisalu eqimattakkaarluni sungiusarnissaq kiisalu pisinnaasanik ineriartortitsinissamut ikiorneqarnissaq pillugit aallartitsisinnaavoq imaluunniit neqeroornissamut tapiissuteqarsinnaavoq.

*Imm. 2.* Taamatut neqeroorutini peqataasarnerit ikiorneqartup massakkut pisinnaasaanut pitsanngortitsisinnaassasut imaluunniit pitsaaliuisinnaassasut, tassalu pisinnaasakinneruneq ajornerulersimassappat, imm. 1 naapertorlugu neqeroornermik aallartitsinissamut imaluunniit neqeroornermik tapiissuteqarnissamut kommunalbestyrelse nalilersuisimassasoq piumasarineqarpoq.

*Imm. 3.* Naalakkersuisut eqimattakkaarluni ikiorneqarnissamut tapersersorneqarnissamullu neqeroorutit pillugit maleruagassanik erseqqinnerusunik aalajangersaasinnaapput.

*Inunnut ataasiakkaanut isumaginninnikkut killiligaanngitsumik ikiorneqarnissaq tapiiffigineqarnissarlu pillugit neqeroorneq*

**§ 66.** Inunnut timikkut tarnikkulluunniit pisinnaasakinnerulersimasunut tunngatillugu kommunalbestyrelse piffissaligaanngitsumik inunnut ataasiakkaanut ikiuinissaq, isumassuinissaq tapersersuinissarluunniit kiisalu piffissami killilikkami inunnut ataasiakkaanut pisinnaasanik sungiusaanissamut ikiunissamullu aallartitsisinnaavoq imaluunniit neqeroornermut tapiissuteqarsinnaavoq. Neqeroorneq ataasiartumik qaammatit 6-it tikillugit tunniunneqarsinnaavoq.

*Imm. 2.* Neqeroorneq tigusisussap massakkut pisinnaasaanik pitsanngortitsisinnaassasoq imaluunniit pisinnaasakinnerulerneq imaluunniit inuuniarnikkut ajornartorsiutit ajornerulernissaannut pitsaaliorneqarsinnaassasut, imm. 1 naapertorlugu neqeroornermik aallartitsinissamut imaluunniit neqeroornermik tapiissuteqarnissamut kommunalbestyrelse nalilersuisimassasoq piumasarineqarpoq.

*Oqilisaaneq*

**§ 67.** Kommunalbestyrelse inummut innarluutilimmut oqilisaasarnermut najugaqarfimmik neqeroorsinnaavoq:

1) isumassuinermi suliassaq, angajoqqaanut imaluunniit ilaqutaasunut allanut isumassuinermik isumaginnittunut annertuumik suliaqarnerunermik malitseqartarpat, aamma

2) angajoqqaat, ilaqutaasut allat ilaqutariilluunniit paarsisartut isumassuinermik isumaginniinnarsinnaanissaannut oqilisaassinissaq pisariaqarpat.

*Imm.2.* Inuk innarluutilik imm. 1 naapertorlugu oqilisaaffigineqarnissamik neqeroorfigineqarpat, kommunalbestyrelse najugaqarnermi atugassarititaasut pillugit oqilisaaffiusumik allakkatigut isumaqatigiissusiussaaq.

*Imm. 3.* Oqilisaassisoqarnissaanik aalajangiinermi kommunalbestyrelse ilaqutariinnut paarsisartunut imaluunniit ulloq unnuarlu neqeroorummut akissarsiassanik akuersissuteqassaaq. Oqilisaanerup nalaani aningaasarsiarineqartut inuup pilersorneqarneranut aningaasartuutinut ilaanngillat.

*Imm. 4.*  Oqilisaassinermut atatillugu pilersuinermut akiligassat pilersuisussaatitaasumit akilerneqassapput.

*Imm. 5.*  Inuk innarluutilik ilaqutariillu paarsisartut imaluunniit ulloq unnuarlu neqeroorut pineqartup angerlarsimaffittut kommuniani kommunalbestyrelse suleqatigalugu pilersuinerup qanoq akilertarnissaa pillugu isumaqatigiissuteqassaaq. Inuk innarluutilik 18-it ataallugit ukioqarsimappat imaluunniit oqartussaassuseqanngippat angajoqqaatut oqartussaassusilik imaluunniit nakkutilliisoq inuk innarluutilik sinnerlugu isumaqatigiissusiussapput.

*Imm. 6.* Ukiup siuliani kingusinnerpaamik 15. novemberimi nittartakkatigut nalunaarutit.gl-imi paaqqinninnersiutit saqqummiunneqassapput.

**§ 68.** Ikiorsiissutit sorliit kommunalbestyrelsip neqeroorutigissanerai Naalakkersuisut malittarisassanik erseqqinnerusunik aalajangersaassapput, ilaatigut:

1) ikiuutit,

2) inigisap ilusilersorneqarnera,

3) qamutit motoorillit,

4) ataatsimoortunik angallassinermik aaqqissuussineq,

5) aningaasartuuteqarneruneq,

6) suliffissaqartitsinermut, sammisassaqartitsinermut katerisimaaqateqarnissamullu neqeroorutit, aamma

7) pikkorissaanerit atuartinneqarnerillu, matumani qanigisat ilanngullugit.

*Pissassarfimmi piginnaanngorsarneqarneq piginnaanngorsaqqinneqarnerlu*

**§ 69.** Inuup piginnaaneqarnerminik attassiinnarnissaanut tamanna annertuumik pingaaruteqartoq isumaqartoqarpat Pissassarfimmi inuup innarluutillip piginnaanngorsarneqarnissaanik piginnaanngorsaqqinneqarnissaanillu neqerooruteqarnissaq pillugu kommunalbestyrelse aalajangiisinnaavoq, matumani piffissami killilimmi najugaqarnissaq ilanngullugu.

*Malitseqartitsineq*

**§ 70.** Kommunalbestyrelse inuusuttoq innarluutilik Inatsisartut inatsisaat manna malillugu tapiiffigineqartoq 16-inik ukioqalerpat inersimasunngornissamut nuunnissap piareersaaffiginissaanik aallartitsissaaq.

*Imm. 2.*  Imm. 1 aamma angajoqqaatut oqartussaassusillit imaluunniit nakkutilliisut Inatsisartut inatsisaat manna tunngavigalugu taamaallaat inuusuttup malunnartumik ataavartumillu timikkut tarnikkulluunniit pisinnaasakinnerulersimanera imaluunniit nappaammik katsorsarneqarsinnaanngitsumik sivisuumillu suliarisariaqakkamik atugaqarnera aallaavigalugu ikiorneqarnermik tunineqartunut atuutsinneqarpoq.

**§ 71.** § 70 malillugu piareersaanissaq suliffeqarfiit assigiinngitsut aqqutigalugit suliaassaaq tamakkiisumillu isiginnittuussalluni aammalu inuusuttumik taassumalu ilaqutaanik oqaloqateqarnerit aqqutigalugit ingerlanneqassalluni. Piareersaaneq pisumi pineqartumi oqaatiginiarneqartuniit annertunerussanngilaq.

*Imm. 2.*  Imm. 1 malillugu piareersaanermi inuusuttumut tunngatillugu pissutsit makku pillugit isummersornerit ilaassapput:

1) Pisinnaasakinnerulernerup imaluunniit nappaatip kingunerisaannik suliniuteqarnissamut tapersersuinissamillu pisariaqartitsineq.

2) Ilinniarneq.

3) Suliffeqarneq pilersuinissamullu tunngavissaqarneq.

4) Ineqarnermi pissutsit.

5) Inuuniarnikkut atugarisat.

6) Pissutsit attuumassutillit allat.

*Imm. 3.* Imm. 1 malillugu nuunnissap piareersaaffiginera naammassineqarsimassaaq, taamaaliornikkut siunissami suliniutissat tapersersuinissallu pillugit kommunalbestyrelse aalajangiisinnaassammat, taamaasillunilu tamanna inuusuttup 18-ileereernerata kinguninngua aallartinneqarsinnaassammat. Tamanna aamma inuup iliuusissatut pilersaarutaani atuarneqarsinnaassaaq, takuuk § 47.

**§ 72.** §§ 70-71 naapertorlugit suliniuteqarneq nammineerluni pitsaasumik inuuneqalernissamut tapeeqataassaaq, soorlu inuusuttup ineriartorneranut atugarissaarnissaanullu, ilinniarnissaanut, suliffeqalernissaanut pissutsinullu allanut tapersersuinissaq qitiutillugu, taakkununnga namminerisamik initaarnissaq ilanngullugu.

*Illerfinnik assartuineq*

**§ 73.** Inuk innarluutilik najugaqarfissatut neqeroorummi, nunagisap avataaniittumi najugaqartoq najugaqarnermini toqukkut qimaguppat, illerfiup assartornissaanut aningaasartuutit tamakkiisumik ilaannakortumilluunniit matussutissaanut kommunalbestyrelse tunniussisinnaavoq.

*Imm. 2.* Inatsit alla malillugu illerfiup assartornissaanut aningaasartuutinut tapiisoqarsinnaanngippat, imm.1 taamaallaat atuussinnaavoq.

*Tapersersuinissamut periarfissat allanngornerat unitsinnerallu*

**§ 74.** Kapitali 8-mi aalajangersakkat malillugit, inummut innarluutilimmut tapersiineq allanngortinneqassanersoq atorunnaarsinneqassanersorluunniit pillugit kommunalbestyrelse aalajangiissaaq, tapersiinerup inuup pisariaqartitaanut naammassinniffiusinnaajunnaarnera kommunalbestyrelsip ilisimalerpagu.

*Imm 2.* § 46 malillugu tapersiinerup allanngortinneqarnissaa imaluunniit atorunnaarsinneqarnissaa pillugit aalajangiisoqannginnerani, inuk innarluutilik tassungalu angajoqqaatut sinniisoqarsimaguni sinniisup imaluunniit angajoqqaatut akisussaasut kommunalbestyrelsip oqaloqatigisimassavai.

*Imm. 3.* § 47 malillugu tapersiinerup unitsinneqarnissaanik aalajangiisoqannginnerani kommunalbestyrelse inummut innarluutilimmut iliuusissatut pilersaarummik suliaqarsimassaaq.

*Paasissutissiinissamut utertitsillunilu akiliinissamut pisussaaffik*

**§ 75.** Inuk innarluutilik, Inatsisartut inatsisaat manna malillugu tapersiivigineqarnissamik qinnuteqartoq, kommunalbestyrelsip piumaffigisinnaavaa:

1) paasissutissanik inuup qanoq tapersiivigineqarnissamut pisinnaatitaaneranik kommunalbestyrelsip aalajangiisinnaanissaanut pisariaqartunik pissarsiniarnermi peqataassasoq, aamma

2) § 15 malillugu qulaajaanermut ilaatillugu nakorsamit misissortissasoq imaluunniit malinnaavigineqarnissamut katsorsartinnissamullu unitsinneqassasoq.

*Imm. 2.* Inuup innarluutillip tassungalu nakkutilliisup imaluunniit angajoqqaatut oqartussaassusillip akuersinerisigut, oqartussanit allanit inummut tunngasunik ilisimasaqartunit imaluunniit inummik innarluutilimmik ilisarisimannittunit paasissutissanik, Inatsisartut inatsisaat manna malillugu tapersersorneqarnissaq pillugu qinnuteqaatip suliarineqarsinnaanissaanut pisariaqartutut isigineqartariaqartunik, kommunalbestyrelse piniarsinnaavoq, taamaattoq takuuk imm. 3.

*Imm. 3.*  Inuk innarluutilik kingunissaasinnaasut pillugit ilisimatinneqareerluni akuersissummik tunniussisinnaanngippat, aamma taassuma angajoqqaatut oqartussaasuanit imaluunniit nakkutilliisuanit akuersissut pineqarsinnaasimanngippat, tamanna inuup soqutigisaasa nakkutigineqarnissaannut pingaaruteqarpat, kommunalbestyrelsip paasissutissat inummut tunngasut pissarsiariniarsinnaavai.

**§ 76.** Inuk innarluutilik Inatsisartut inatsisaat manna malillugu tapersersorneqartoq, tassungalu nakkutilliisoq imaluunniit angajoqqaatut oqartussaasui inummut innarluutilimmut tunngasuni allannguutit tamaasa, tapersersuinerup tamakkiisumik ilaannakuusumilluunniit allanngortinneqartariaqarnerannik imaluunniit unitsinneqarnissaannik malitseqarsinnaasut pillugit kommunalbestyrelsip ilisimatinnissaanik pisussaaffeqarput.

*Imm. 2.* Inuup imm. 1-imi paasissutissiisussaatitaaneq taaneqartoq naammassinngippagu imaluunniit ilisimareeraluarlugu Inatsisartut inatsisaat manna malillugu tapersiissutinik pisinnaatitaanani tigusaqarsimappat, kommunalbestyrelsip tiguneqarsimasut utertillugit akilerneqassasut imaluunniit utertillugit tunniunneqassasut piumasarisinnaavaa. Utertitsisoqarnissaanut imaluunniit tunniusseqqittoqarnissaanut piumasaqartoqassappat inuup, taassuma nakkutilliisua imaluunniit angajoqqaatut oqartussaasua tapiissutit tunniunneqartut pisariaarussimanerannik ilisimasaqarnissaat imaluunniit ilisimannereersimanissaat piumasarineqarpoq.

*Imm. 3.* Uterteqqusinissaq imaluunniit tunniusseqqinnissaq piffissamiit inuup innarluutillip, taassuma nakkutilliisuata imaluunniit angajoqqaatut oqartussaassuseqartuata tapiissutit tunniunneqartut pisariaarussimanerannik ilisimasaqareersimanissaat piumasarineqarsinnaavoq.

**Kapitali 9**

*Tikeraarluni angalanerit*

**§ 77.**  Inuk innarluutilik 18-it sinnerlugit ukiulik nunagisaminut ukiumut ataasiarluni akiliunneqarluni tikeraarluni angalasinnaatitaavoq, piumasaqaatit makkua naammassineqarsimappata, taamaattoq takuuk imm. 3 aamma 4:

1) inuk § 22, malillugu inuk najugaqaqatigiiffimmiippat, § 24, malillugu najugaqarfimmi illersugaasumiippat, imaluunniit § 28 malillugu ulloq unnuarlu neqeroorummiippat, aamma

2) najugaqarfissatut neqeroorut inuup nunagisaata avataani inissisimappat.

*Imm. 2.*  Inuk innarluutilik nammineerluni angalasinnaanngippat imaluunniit angalanissaq ajornarpat, inuullu innarluutillip kissaatigippagu, tikeraarluni angalaneq qanigisaasumut ataatsimut arlalinnulluunniit tunniunneqassaaq, taamaalilluni qanigisaasup qanigisaasulluunniit inuk najugaqarfissatut neqeroorummi najugaqarfigisaani tikeraarsinnaaniassammassuk.

*Imm. 3.* Imm. 1-2 malillugit tikeraarluni angalanerit pillugit aalajangersakkat inunnut innarluutilinnut Kalaallit Nunaata avataani ulloq unnuarlu neqeroorummiittunut taamaaqataanik atuupput, takuuk § 36. Inuk 18-it aamma 24-t akornanni ukioqartoq, imm. 1, oqaaseqatigiit siulliit apeqqutaatinnagit, Kalaallit Nunaata avataani ulloq unnuarlu neqeroorummiikkallartoq, nunagisaminut ukiumut marloriarluni tikeraarluni angalanissamut akiliunneqarnissamik pisinnaatitaavoq. Inuk, ukiumi inuup 24-nik ukioqalerfiani, marloriarluni tikeraarluni angalanernut akiliunneqarnissamik pisinnaatitaaffeqarpoq.

*Imm. 4.* Imm. 1, 3 aamma 4 malillugit nunagisamut tikeraarluni angalanerup ajornakusoornera, ikiortissanik periarfissaqannginnera imaluunniit nunagisami atortorissaaruteqannginnera pissutaallutik, ajornarpat, illoqarfimmut nunagisap qanittuaniittumut tunniunneqarsinnaavoq. Tamatuma peqatigisaanik illoqarfimmut tassunga qanigisaasunut amerlanerpaamik marlunnut angalanermut najugaqarnermullu tunniussisoqassaaq.

*Imm. 5.* Imm. 1-4 naapertorlugit tikeraarluni angalasinnaatitaaneq, inunnut innarluutilinnut eqqartuussut imaluunniit eqqartuussiviup aalajangernera naapertorlugu ulloq unnuarlu neqeroorummi najugaqartinneqartunut atuutinngilaq.

**§ 78.** § 30 malillugu meeraq innarluutilik, meeqqap nunaginngisaani ulloq unnuarlu neqeroorummi inissinneqarsimasoq, nunagisaminut ukiumut 2-riarluni akiliunneqarluni tikeraarluni angalasinnaatitaavoq. Meeraq 18-iliinissami tungaanut katillugit ukiumut marloriarluni akiliutsilluni tikeraarluni angalasinnaatitaavoq.

*Imm. 2.* Meeqqamut pitsaanerpaajuppat, tikeraarluni angalaarneq angajoqqaatut akisussaasunut imaluunniit qanigisamut 1-mut 2-nulluunniit tunniunneqarsinnaavoq, taamaalilluni taakku meeraq ulloq unnuarlu neqeroorummi tikeraarniassammassuk.

*Imm. 3.* Meeqqamut innarluutilimmut tikeraarluni angalanermik 1-mik suli tunniussisoqassaaq, meeqqap angajoqqaatullu akisussaasut akornanni attaveqarnissaq pisariaqartinneqarpat, aamma meeqqap pisariaqartitaanut naleqquppat.

*Imm. 4.*  §§ 36 imaluunniit 37 malillugit meeqqamut innarluutilimmut Kalaallit Nunaata avataanut inissinneqarsimasumut imm 1-3-mi tikeraarluni angalasarneq pillugu aalajangersakkat assinganik atuutsinneqarput.

*Imm. 5.* Imm. 1, 3 aamma 4 malillugit nunagisamut tikeraarluni angalanerup ajornakusoornera, ikiortissanik periarfissaqannginnera imaluunniit nunagisami atortorissaaruteqannginnera pissutaallutik, angalanissaq ajornarpat, illoqarfimmut nunagisap qanittuaniittumut tunniunneqarsinnaavoq. Tamatuma peqatigisaanik annerpaamik qanigisaasunut marlunnut illoqarfimmut tassunga angalanerannut tassanilu najugaqarnerannut ikiorsiisoqassaaq.

*Imm. 6.* Imm. 1-4 malillugu tikeraarluni angalasinnaatitaaneq, meeqqanut innarluutilinnut eqqartuussut naapertorlugu imaluunniit eqqartuussivimmi tamanna pillugu aalajangiineq malillugu ulloq unnuarlu neqeroorummi najugaqartinneqartunut atuutinngilaq.

**§ 79.** Angalanermut kiisalu ullut unnuallu 9-t tikillugit unnuiffissanut aningaasartuutit inuup innarluutillip kommunimi angerlarsimaffigisaani kommunalbestyrelsip akilissavai. Tikeraarluni angalanerup aallartinnerani naaneranilu angalanerup sivisussusaa ulloq unnuarlu 9-nut taaneqartunut ilanngullugit naatsorsuiffigineqassanngillat. Tamatuma saniatigut kommunalbestyrelsip makku aningaasartuutigissavai:

1) inummut innarluutilimmut pisarialimmik tapersersuinernut, soorlu §§ 36 aamma 37 malillugit tikeraarluni angalanernut atatillugu ingiagaqateqarnerit tapiissuteqarnissamullu iliuusissat immikkut ittut.

2) angalanerup nalaani ingiaqataasunut, kiisalu ingiaqataasut angerlarsimaffiisa aamma najugaqarfissatut neqeroorutip akornanni angalaneq, aamma

3) §§ 37 aamma 38 malillugit angajoqqaatut oqartussaassusillit imaluunnit qanigisaasut allat angalanerannut inissaqartinnissaannullu.

*Imm. 2.* Inuk innarluutilik Kalaallit Nunaanni najugaqarsimappat, §§ 36 imaluunniit 37-mi pineqartunut ilaanngippat, taannalu nammineq akilikkaminik sulinngiffeqarpat, ingiaqateqarnanilu sulinngiffeqarsinnaanngippat, kommunalbestyrelsip ullut 9-t tikillugit ingiaqateqarnissaq ikiorsiissutigisinnaavaa. Tikeraarluni angalanerni angalanerup aallartinnera naaneralu ulluni unnuanilu 9-ni pineqartuni ilaatinneqassanngillat.

*Imm. 3.*  Imm 2 malillugu ingiaqataasup angalaneranut najugaqarneranullu aningaasartuutaasut tamakkiisumik ilaannakuusumilluunniit akilerneqarnissaannut ikiorsiissuteqartoqarsinnaavoq. Ingiaqataasoq qanigisaasimanngippat, taamatuttaaq makkununnga akiliinissamut ikiorsiisoqarsinnaavoq:

1) ullormusianut,

2) ingiaqataasup akissarsiassaanut, aamma

3) sulinermut atatillugu aningaasarsianut annaasanut taarsiissutissanut.

*Imm. 4.* Inummut innarluutilimmut 18-it sinnerlugit ukiulimmut taamaallaat ukiut 3-kkuutaarlugit imm. 2 malillugu ikiorsiisoqarsinnaavoq.

*Imm. 5.* Imm. 2 malillugu ukiut tamaasa meeqqamut innarluutilimmut ikiorsiisoqarsinnaavoq.

*Imm. 6.* Imm. 1, nr. 1-3 aamma aamma imm. 2 malillugit naalagaaffeqatigiit avataannut tikeraarnermut aamma sulinngiffeqarnermut atatillugu angalanernut aningaasartuutit kommunalbestyrelsip akilersinnaanngilai.

*Imm. 7.*  Tikeraarluni angalanerit aaqqissuunneqartarnerat aamma aningaasartuutit akilerneqartarnerat pillugit maleruagassanik Naalakkersuisut aalajangersaasinnaapput.

**§ 80.** Inuk innarluutilik § 36 imaluunniit § 37 naapertorlugit tikeraarluni angalasinnaatitaavoq, aammattaaq qanigisaasup perululluni napparsimanerani, toqunerani imaluunniit ilisaaneranut atatillugu Kalaallit Nunaannut imaluunniit Kalaallit Nunaata iluani angalanermut 1-imut akiliunneqarnissaminut pisinnaatitaavoq.

*Imm. 2.* Angalanermut kiisalu ullut unnuallu 9-t tikillugit unnuiffissanut aningaasartuutit kommunalbestyrelsip akilissavai, ullut angalaffiusut ilanngunnagit. Tikeraarluni angalanerni angalanerup aallartinnera naaneralu ulluni unnuanilu 9-ni pineqartuni ilaatinneqassanngillat. Tamatuma saniatigut kommunalbestyrelsip makku aningaasartuutigissavai:

1) tapersersuinermut pisariaqartumut, matumani ingiaqateqarneq aamma imm. 1 malillugu angalanermut atatillugu tapersersuinissamut iliuusissat ilanngullugit, aamma

2) angalanerup nalaani ingiaqataasunut, kiisalu ingiaqataasut angerlarsimaffiisa aamma najugaqarfissatut neqeroorutip akornanni angalaneq.

*Imm. 3.* Angalanerit aaqqissuunneqarneri taakkununngalu atatillugu aningaasartuutit akilerneqarneri pillugit maleruagassanik Naalakkersuisut aalajangersaasinnaapput.

**§ 81.**Inuk innarluutilik, §§ 36 imaluunniit 37 malillugit tikeraarluni angalasinnaatitaasoq, annertuumik nalliuttorsiorpat imaluunniit perululluni napparsimappat, ilaquttani qanigisanut amerlanerpaamik 2-nut Kalaallit Nunaannut imaluunniit Kalaallit Nunaata iluani angalanissamut kommunalbestyrelse tapiissuteqarsinnaavoq.

*Imm. 2.* Tikeraarluni angalanerit aaqqissuunneqartarnerat aamma aningaasartuutit akilerneqartarnerat pillugit maleruagassanik Naalakkersuisut aalajangersaasinnaapput.

**Kapitali 10**

*Nakkutilliineq*

**§ 82.** Kapitali 4-5-imi aalajangersakkat malillugit inummut innarluutilimmut najugaqarfissatut neqeroorummiittumut, inummut sammititamik kommunimi angerlarsimaffigisami kommunalbestyrelse nakkutilliissaaq. Nakkutilliinerminut ilaatillugu, najugaqarfissatut neqeroorummiinnermi inuup timikkut, tarnikkut inooqatigiinnikkullu pisariaqartitai suli naammassineqarnersut kommunalbestyrelsip qulakkiissavaa.

*Imm. 2.* Imm. 1 malillugu nakkutilliineq nalunaaqqaarluni nalunaaqqaarnaniluunniit nakkutilliinertut ingerlanneqarsinnaavoq.

*Imm. 3.* Naalakkersuisunit qinnuigineqarneq tunngavigalugu, kommunalbestyrelsip nakkutilliinermik ingerlatsineranut paasissutissat kissaatigineqartut tamaasa nassiunneqarnissaat, kommunalbestyrelsip pisussaaffigaa.

*Imm. 4.* Imm. 1 malillugu inummut sammititamik nakkutilliinermut maleruagassanik erseqqinnerusunik Naalakkersuisut aalajangersaasinnaapput, matumani ilanngullugit:

1) kommunalbestyrelsip nakkutilliisussaatitaanerminik ingerlatsinera,

2) nakkutilliinermik aaqqissuussinera,

3) nakkutilliisussaatitaanerup naammassineqarnissaanut atugassarititaasut piumasaqatillu, aamma

4) kommunalbestyrelsip nakkutilliinermut nalunaarusiamik suliaqartarnera.

**§ 83.** Kommunalbestyrelse nalinginnaasumik inummut sammititamik nakkutilliinermi paasisaqarpat imaluunniit pissutsinik ernumanarluinnartunik ilisimasaqalerpat kommunalbestyrelse nakkutilliinermik sakkortusisamik inummut sammititamik aallartitsissaaq.

*Imm. 2.* Kommunalbestyrelse inunnut innarluutilinnut pissutsit sakkortuut ernumanartut pillugit iliuusissatut pilersaarummik suliaqassaaq. Iliuusissatut pilersaarut pisariaqanngitsumik uninnani suliarineqassaaq.

*Imm. 3.* Iliuusissatut pilersaarut najugaqarfiup pisortaanik oqaloqateqarnikkut suliarineqassaaq, tassanilu nassuiarneqassaaq atugassarititat toqqissisimanartut qanoq isillugit suliarineqassanersut pissutsillu ernumanarluinnartut ikiorsiiffigineqassanersut.

*Imm. 4.* Naalakkersuisut inummut innarluutilimmut inummut sammititamik nakkutilliinermut sakkortusisamut kommunalbestyrelsimut maleruagassanik sukumiinerusunik aalajangersaasinnaapput.

**§ 84.** Najugaqaqatigiiffinnut aamma najugaqarfinnut illersugaasunut kapitali 4 malillugu kommunalbestyrelsimit pilersinneqarlutillu ingerlanneqartunut, ingerlatsinermut sammititamik kommunalbestyrelse nakkutilliissaaq.

*Imm. 2.* Imm. 1 malillugu nakkutilliineq nalunaaqqaarluni nalunaaqqaarnaniluunniit nakkutilliinertut ingerlanneqarsinnaavoq.

*Imm. 3.* Naalakkersuisunit qinnuigineqarneq tunngavigalugu, kommunalbestyrelsip nakkutilliinermik ingerlatsineranut paasissutissat kissaatigineqartut tamaasa nassiunneqarnissaat kommunalbestyrelsip pisussaaffigaa.

*Imm. 4.* Imm. 1 malillugu ingerlatsinermut sammititamik nakkutilliinermut maleruagassanik erseqqinnerusunik Naalakkersuisut aalajangersaasinnaapput, matumani ilanngullugit:

1) kommunalbestyrelsip nakkutilliisussaatitaanerminik ingerlatsinera,

2) nakkutilliinermik aaqqissuussinera,

3) nakkutilliisussaatitaanerup naammassineqarnissaanut atugassarititaasut piumasaqaatillu, aamma

4) kommunalbestyrelsip nakkutilliinermut nalunaarusiaanik suliaqartarneq.

**§ 85.** Qitiusumik nakkutilliinermik ingerlatsivimmik Naalakkersuisut peqassapput (nakkutilliinermik ingerlatsivik).

*Imm. 2.* Kommunalbestyrelsip Inatsisartut inatsisaanni matumani maleruagassanik ingerlatsineranik allaffissornikkullu aqutsineranik pingaarnertut nakkutilliinermik ingerlatsivik nakkutilliissaaq.

*Imm. 3.* § 28-mi aalajangersakkat malillugit ulloq unnuarlu neqeroorutinut pilersinneqarsimasunut ingerlatsinermut sammititamik nakkutilliinermik ingerlatsivik nakkutilliissaaq.

*Imm. 4.* Nakkutilliinermik ingerlatsiviup imm. 3 malillugu ingerlatsinermut sammititamik nakkutilliinerminut ilaatillugu, ulloq unnuarlu neqeroorutini pissutsit nakkutigissavai aammalu ulloq unnuarlu neqeroorummik oqaloqateqarneq ingerlatissallugu.

*Imm. 5.* Imm. 2 aamma 3 malillugit nakkutilliineq nalunaaqqaarluni nalunaaqqaarnaniluunniit nakkutilliinertut ingerlanneqarsinnaavoq.

*Imm. 6.* Ingerlatsinermut sammisumik nakkutilliinerup aaqqissuunneqarnera aammalu imarisassai pillugit maleruagassanik erseqqinnerusunik Naalakkersuisut aalajangersaassapput.

**§ 86.** Nakkutilliinermik ingerlatsiviup pisariaqartumik kinaassutsimut uppernarsaammik takutitsinermigut eqqartuussivimmiillu aalajangiinertaqanngitsumik, paasissutissat kommunip ingerlatsiviata pigisai tamaasa § 78, imm. 2 malillugu nakkutilliinerminni naleqquttuusorisatik takusinnaavaat, tamatumunnga aamma ilaapput paasissutissat inunnut tunngasut mianerisariaqartut kiisalu suliffiup iluani allattugaatigineqartut.

**§ 87.** Nakkutilliinermik ingerlatsivik, § 85, imm. 2 malillugu nakkutilliinermut atatillugu, allaganngorlugu nakkutilliinermut nalunaarusiamik suliaqassaaq tassanilu nakkutilliineq pillugu kommunalbestyrelsimut najoqqutarineqarsinnaasunik piumasaqaateqassalluni. Nakkutilliinermik ingerlatsivik aammattaaq nakkutilliineq tunngavigalugu kommunalbestyrelsimut pisussaaffiliisumik makkuninnga peqqusissuteqarsinnaavoq:

1) Inatsisartut inatsisaat manna aallaavigalugu kommunalbestyrelsip § 17 malillugu suliani ingerlanneqartuni sullissinermik qulaajaaneq aallartissagaa, imaluunniit § 47 malillugu iliuusissatut pilersaarusiussasoq, taakkulu suliamik suliaqarnermi aallartitsinerit piffissap nakkutilliinermik ingerlatsiviup aalajangigaata iluani naammassineqarsimassapput. Suliap imaluunniit suliat qanoq ingerlanerat pillugu nakkutilliinermik ingerlatsiviup kommunalbestyrelsip ataavartumik paasissutissiisarnissaa piumasaqaatigisinnaavaat,

2) Nakkutilliinermik ingerlatsiviup nakkutilliinerminnut atatillugu naliliippat, suliani pineqartuni kommunalbestyrelse Inatsisartut Inatsisaanni matumani aalajangersakkanik malinnissimanngitsoq, kommunalbestyrelse suliamik naammassineqarsimasumik kingumut aallartitseqqissaaq, aamma

3) Nakkutilliinermik ingerlatsivimmiit nalilerneqarpat suliami ingerlasumi imaluunniit naammassineqarsimasumi najugaqarfissami neqeroorummiinnissaq pisariaqartinneqartoq, tamannali neqeroorutigineqarsimanngitsoq, § 17 malillugu Nakkutilliinermik ingerlatsivimmit piffissaliunneqartup iluani kommunalbestyrelsip qulaajaaneq aallartissavaa.

**§ 88.** § 85, imm. 3 malillugu ulloq unnuarlu neqeroorummit nakkutilliinermut ingerlatsiviup ingerlatsinermut sammititamik nakkutilliinerannut atatillugu paasissutissat pisariaqartinneqartut tunniunneqarnissaat Nakkutilliinermik ingerlatsiviup pisinnaatitaaffigaa.

**§ 89.** § 85, imm. 3, malillugu nakkutilliinermik ingerlatsiviup nakkutilliinerminut atatillugu ulloq unnuarlu neqeroorummut peqqussuteqarsinnaavoq. Peqqussutip naammassineqarnissaanut nakkutilliinermut ingerlatsivik piffissaliisinnaavoq.

*Imm. 2.* § 85, imm. 3, malillugu ulloq unnuarlu neqeroorutini ataasiakkaani pissutsit taamaattussaatippassuk, annertusisamik nakkutilliinissaq pillugu nakkutilliinermut ingerlatsivik aalajangiisinnaavoq.

*Imm. 3.* Imm. 2 malillugu nakkutilliinermik ingerlatsivik peqqussuteqarpat imaluunniit annertusisamik nakkutilliinissamik aalajangiippat, kommunalbestyrelsit inissiisimasut nakkutilliinermik ingerlatsiviup nalunaarfigissavai.

*Imm. 4.* Qaqugukkut annertusisamik nakkutilliinermik aallartitsisoqarsinnaanersoq, aammalu qaqugukkut peqqusissuteqartoqarsinnaanersoq pillugit maleruagassat erseqqinnerusut Naalakkersuisut aalajangersaaffigissavaat.

**Kapitali 11**

*Inunnut innarluutilinnut siunnersuisoqatigiit, inunnut innarluutilinnut politiki aamma pitsaassusissanut piumasaqaatit*

**§ 90.** Kommunalbestyrelse innarluutillit pillugit siunnersuisoqatigiinnik pilersitsissaaq. Inunnut innarluutilinnut siunnersuisooqatigiit inunnut innarluutilinnut politikikkut apeqqutini kommunalbestyrelsimut siunnersuissapput aammalu innuttaasup aamma kommunalbestyrelsip akornanni najukkami politikikkut apeqqutit tamaasa, inunnut innarluutilinnut tunngasut pillugit isummersuutinik ingerlatitseqqittassallutik.

*Imm. 2.* Kommunalbestyrelsip inunnut innarluutilinnut suliniutit pingaarutillit tamaasa pillugit innarluutilinnut siunnersuisoqatigiit tusarniaaffigisassavai.

*Imm. 3.* Inunnut innarluutilinnut siunnersuisooqatigiit apeqqutit inunnut ataasiakkaanut tunngasut suliarisinnaanngilaat.

*Imm. 4.* Inunnut innarluutilinnut siunnersuisooqatigiinni ilaasortat sisamat aamma arfineq pingasut akornanni amerlassuseqarput. Innarluutilinnut tunngasunut soqutigisaqartut suliatigullu ilisimasaqartut tamaasa ilaasortaasinnaapput.

*Imm. 5.* Inunnut innarluutilinnut siunnersuisooqatigiit pisariaqartumik allattoqarfeqarnermut tunngasunik suliassaataannut kommunalbestyrelse ikiuutissaaq*.*

*Imm. 6.* Inunnut innarluutilinnut siunnersuisooqatigiit suliaqarnerat katitigaanerallu pillugit maleruagassanik erseqqinnerusunik kommunalbestyrelse aalajangersaasinnaavoq.

**§ 91.** Inunnut innarluutilinnut ataqatigiissumik politikimik kommunalbestyrelse ilusilersuissaaq. Inuit innarluutillit qanoq sullinneqarnissaat naatsorsuutigineqarsinnaanersoq imaluunniit qanoq pisinnaatitaaffeqarnersut pillugit, inunnut innarluutilinnut politiki paasissutissanik imaqassaaq. Kommunalbestyrelsip qanoq iliorluni inunnut innarluutilinnut tunngasut kommunimi suliassaqarfinni tamani politikini pilersaarusiornernilu aamma ilanngutsinnissaat qulakkiissaneraa pillugu, inunnut innarluutilinnut politiki paasissutissanik imaqassaaq.

*Imm. 2.* Kommunip inunnut innarluutilinnut politikimik suliaqarneranut inunnut innarluutilinnut siunnersuisooqatigiit kommunalbestyrelsip akuutissavai.

*Imm. 3.* Inunnut innarluutilinnut politiki allaganngorlugu ilusilersorneqassaaq aammalu kommunip nittartagaani tamanut saqqummiunneqassalluni kiisalu Naalakkersuisunut ilisimatitsissutitut nassiunneqassalluni.

*Imm. 4.* Inunnut innarluutilinnut politiki sivisunerpaamik ukiut sisamakkaarlugit kukkunersiorneqartassaaq.

**§ 92.** Kapitali 8 malillugu inunnut innarluutilinnut tapersiisarnerup pitsaassusissaannut piumasaqaatinik kommunalbestyrelse aalajangersaassaaq. Pitsaassutsinut piumasaqaatit tapersiinerit ataasiakkaat suussusiisa imarisai, annertussusai ingerlanneqarnissaalu pillugit paasissutissanik imaqassapput. Pitsaassutsinut piumasaqaatinut aalajangersarneqartunut qanoq isilluni malitseqartitsisoqassanersoq kommunalbestyrelsip aalajangiiffigissavaa.

*Imm. 2.* Kommunalbestyrelsip Inatsisartut inatsisaat manna malillugu tapersiinerisa tamarmik imaluunniit aalajangersimasumik suussuseqartut piviusunngortinneqarnerannut pitsaassusissanik aalajangersaasoqassanersoq pillugu kommunalbestyrelse aalajangiisinnaavoq.

*Imm. 3.* Imm. 1 aamma 2 malillugit pitsaassutsimut piumasaqaatit allaganngorlugit suliarineqassapput. § 91 malillugu immikkut taamatullu inunnut innarluutilinnut politikip ilaatut, kommunip nittartagaani tamanut ammasumik saqqummiussisoqassaaq. Pitsaassusissanut piumasaqaatit ilisimatitsissutitut Naalakkersuisunut nassiunneqassapput.

*Imm. 4.* Imm. 1 aamma 2 malillugit pitsaassutsimut piumasaqaatit pisariaqartitsineq malillugu aammalu minnerpaamik ukioq allortarlugu kommunalbestyrelsip kukkunersiortassavai.

*Imm. 5.* Imm. 1 malillugu pitsaassutsimut piumasaqaatit ilusaat imarisaallu pillugit maleruagassanik erseqqinnerusunik Naalakkersuisut aalajangersaasinnaapput.

*Kinguaassiuutit atoqatigiinnerlu pillugit politiki*

**§ 93.** Inunnut innarluutilinnut najugaqarfiit kinguaassiuutit aamma kinguaassiuutitigut atornerlunneqarneq pillugit kinguaassiuutinut ersarissumik takuneqarsinnaasumillu politikissamut oqaasertaliissapput. Kinguaassiuutinut politikeqarneq atoqatigiittarnerup inuup kinaagaluartup inuuneranut immikkullu pisariaqartitaanut ilaalluinnartuunerisa paasineqarnissaanut tapeeqataassaaq. Kinguaassiuutinut politikeqarneq inunnut innarluutilinnut atornerluisarnernut pinaveersaartitsiffiussaaq.

*Imm. 2.*  Kinguaassiuutinut politikeqarneq ilaatigut makkuninnga imaqassaaq:

1) Peqqinnartumik kinguaassiuutitigut inooqatigiinnikkullu inuuneqarnissaq pillugu inunnut innarluutilinnut siunnersuisarneq ilitsersuisarnerlu.

2) Naartunaveersaatit pillugit siunnersuisarneq ilitsersuisarnerlu.

3) Kinguaassiuutitigut atoqatigiinnissamut akuersisarneq pillugu siunnersuisarneq ilitsersuisarnerlu.

4) Inuup killiliisinnaanera pillugu siunnersuisarneq ilitsersuisarnerlu.

5) Inunnut innarluutilinnut, najugalinnut allanut sulisunullu qaninngoornissamut kinguaassiuutitigullu pissusilersornissamut killiliinerit allat pillugit.

6) Najugaqarfiit neqeroorutit kinguaassiuutitigut atornerluisarnerit pinaveersaartinnissaannut suliniutai.

7) Najugaqarfiit neqeroorutit kinguaassiuutitigut atornerluinernut ilisimasaqalernerani imaluunniit pasitsaassaqarnerani suliniutissat tassanngaannartut.

8) Atornerluinerup nalunaarutigisarnera imaluunniit kalerriutigisarnera.

9) Atornerlugaanermut eqqugaasumut sulisut allallu sulisut ilisimasallit tapersersuisarnerat.

10) Inuk innarluutilik kinguaassiuutitigut atornerlunneqarsimanersoq pillugu ilisimalikkanik imaluunniit pasitsaassinernik peqartoqalersillugu iliuuseqarneq.

*Imm. 3*. Inuk innarluutilik kinguaassiuutitigut atornerlunneqarsimanersoq pillugu ilisimalikkanik imaluunniit pasitsaassinernik peqartoqalersillugu iliuuseqarneq pillugu Naalakkersuisut malittarisassanik erseqqinnerusunik aalajangersaasinnaapput.

**Kapitali 12**

*Aningaasalersuineq aamma akigititanik naleqqussaasarneq*

*Aningaasalersuineq*

**§ 94.** Inatsisartut inatsisaat manna malillugu inunnut innarluutilinnut tapersiinermut aningaasartuutit kommuninit akilerneqassapput.

*Imm. 2.* Inatsisartut inatsisaat manna malillugu ulloq unnuarlu neqeroorutit pilersinneqarnerannut ingerlanneqarnerannullu attuumassuteqartut Naalakkersuisunit akilerneqartassapput.

*Imm. 3.* § 95 malillugu ulloq unnuarlu neqeroorutip ingerlanneqarnera kommunit akigititanut akiliutai aqqutigalugit aningaasalersorneqassaaq.

*Imm. 4.* Inatsisartut inatsisaat manna malillugu kommunit tamarmik immikkut namminneq najugaqaqatigiiffiutiminnik aamma najugaqarfiutiminnik illersugaasunik pilersitsinerminnut ingerlatsinerminnullu aningaasartuutitik akilertassavaat.  
 *Imm. 5.* Inuk innarluutilik Kalaallit Nunaanni oqartussaasut tapersiinissamut iliuuseqarnerisigut Kalaallit Nunaata avataani inissinneqarsimappat, Inatsisartut inatsisaat manna malillugu tapersiinermut aallartinneqartumut aningaasartuutinut atatillugu iliuuseqartussaatitaaneq aamma utertillugit akiliisarneq pillugit maleruagassanik erseqqinnerusunik Naalakkersuisut nunatsinni ingerlatsivinni oqartussat allat isumaqatigalugit aalajangersaasinnaapput.

*Akigititanik naleqqussaasarneq*

**§ 95.** § 30 malillugu inunnut innarluutilinnut ulloq unnuarlu neqeroorummi inissinneqartunut tunngatillugu, kommunit akigititamut akiliuteqarnissaat ulloq unnuarlu inissiinermut ataatsimut aningaasartalerlugu naatsorsorneqassaaq.

*Imm. 2.* Ulloq unnuarlu neqeroorut meeqqanut innarluutilinnut § 30 malillugu ulloq unnuarlu neqeroorummi inissinneqartunut kaasarfimmiunik atisassarsiutissanillu tunniussissaaq.

*Imm. 3.* Kaasarfimmiunut atisassarsiutissanullu aningaasat annertussusaat kommunit akigititanut akiliutaannut ilanngunneqarput, takuuk imm. 1.

*Imm. 4.* Imm. 1-imi taaneqartoq akigititanik akiliineq pillugu maleruagassanik erseqqinnerusunik Naalakkersuisut aalajangersaasinnaapput, tassunga ilanngullugit aningaasartuutit suut kommunip akiliutaanut ilaassanersut.

*Imm. 5.* Imm. 2 malillugu kaasarfimmiut atisassarsiutissallu pillugit maleruagassanik erseqqinnerusunik Naalakkersuisut aalajangersaasinnaapput, matumani tunniussisarneq aamma aningaasartat annertussusissaat ilanngullugit.

**§ 96.** Inatsisartut inatsisaat manna naapertorlugu akigititat aalajangersaaffigineqartut ukiumut ataasiarlutik naleqqussarneqartassapput.

*Imm. 2.* Akigititanik aalajangersaaneq Akigititanut quppersagaq – Isumaginninnermi akigititat-ni quppernermi nalunaarutit.gl-ikkut ukiup siuliani kingusinnerpaamik 15. novembari Naalakkersuisunit saqqummiunneqartarput.

*Ulloq unnuarlu neqeroorutinut akigititat iluarsiiffigineqarnerat*

**§ 97.**  Inummut innarluutilimmut ulloq unnuarlu neqeroorummiittumut ulloq unnuarlu inissiiviusumut ataatsimut akigititaq aalajangersarneqartoq atorlugu kommunalbestyrelse inissiisoq akiliissaaq.

*Imm. 2.*Imm.1 naapertorlugu ulloq unnuarlu inissiinermut akigitinneqartoq kommunalbestyrelsip inissiiffiusup akiligassaa Naalakkersuisunit ukiumoortumik aalajangersarneqartussaavoq, taamaasilluni akigititanut akiliutissat tamarmiusut ulloq unnuarlu neqeroorutip ingerlatsinermut aningaasartuutaanut matussusiisinnaassammata.

*Imm. 3.* Imm. 1-2 naapertorlugit ulloq unnuarlu akigitinneqartumi inuup innarluutillip ulloq unnuarlu neqeroorummi inissinneqarneranut kommunalbestyrelsip inissiisup akiligassaanut aningaasartuutit tamarmiusut inuup innarluutillip ulloq unnuarlu neqeroorummi najugaqarneranut atassutillit ilaapput, taakkununngalu ukununnga aningaasartuutit ilaapput: pisarneq malillugu sulisunut,

1) sulisut nalinginnaasut

2) ulloq unnuarlu neqeroorummi najugalinnut immikkut sulisut,

3) nerisaqarnermut najugaqarnermullu,

4) meeqqamut inersimasumullu innarluutilimmut siusinaartumik soraarnerussutisialimmut imaluunniit utoqqalinersialimmut kaasarfimmiut atisassarsiutissallu,

5) sunngiffimmi sammisassanut, aamma

6) Kalaallit Nunaata iluani avataanilu nuannaariarnernut angalanernullu.

*Imm. 4.* Imm. 1 naapertorlugu ulloq unnuarlu neqeroorummi najugaqarnermut akigitinneqartoq ukiup siuliani Akigititanut quppersagaq – Isumaginninnikkut akigitat-mi nittartakkatigut nalunaarutit.gl-imi kingusinnerpaamik ullormi 15. novembari Naalakkersuisut tamanut saqqummiutissavaat.

*Imm. 5.* Ukiup ingerlanerani imm. 1 malillugu akigititanik allannguinerit Naalakkersuisut kommunalbestyrelsillu akornanni imaluunniit kommunini aallartitat ataatsimoorlutik isumaqatiginninniutigissavaat.

**Kapitali 13**

*Naammagittaalliuut*

**§ 98.** Inatsisartut inatsisaat manna malillugu kommunalbestyrelsit aalajangiisarneri isumaginnittoqarfiup aqunneqarnera aaqqissuussaaneralu pillugit Inatsisartut peqqussutaanni aalajangersakkat malillugit Isumaginninnermi Naammagittaalliuuteqartarfimmut naammagittaalliuutigineqarsinnaapput, taamaattoq inunnut ataasiakkaanut suliat pinnagit.

*Imm. 2.* Inuk innarluutilik imaluunniit taassuma suliami sinniisuutitaa, matumani § 12 malillugu, illersorti ilanngullugu, naammagittaalliuummik imm. 1 malillugu suliakkiinissaq pillugu Pissassarfimmiit siunnersorneqarnissamik ilitsersorneqarnissamillu qinnuteqarsinnaavoq.

**Kapitali 14**

*Aalajangersakkat allat*

**§ 99.** Ulloq unnuarlu neqeroorut Naalakkersuisunut ukiumoortumik nalunaarusiamik tunniussisassaaq.

*Imm. 2.* Naalakkersuisut kingusinnerpaamik Inatsisartut upernaakkut ataatsimiinneranni ataatsimoortumik ukiumoortumik nalunaarusiamik Inatsisartunut saqqummiussisassapput.

*Imm. 3.* Ukiumoortumik nalunaarusiornermut maleruagassanik erseqqinnerusunik Naalakkersuisut aalajangersaasinnaapput.

**§ 100.** Naalakkersuisut ulloq unnuarlu neqeroorutinut suliassaqarfimmi ineriartortoqarnissaanut periusissiamik nutaamik ukiut marlukkaarlugit ukiumut ataasiarlutik suliaqassapput nunalu tamakkerlugu periusissiamut siusinnerusumut malitseqartitsissallutik.

*Imm. 2.* Periusissiami makku pineqarput:

1) Periusissiamut siusinnerusumut malitseqartitsineq

2) Ulloq unnuarlu neqeroorummik pilersitsineq matusinerlu.

2) Ulloq unnuarlu neqeroorutini ataasiakkaani sullinniarneqartut kiisalu tassani allannguuteqartitsinissamik kissaatigineqartut.

3) Ulloq unnuarlu neqeroorutinut innersuussisarneq pillugu kommunimik suleqateqarneq, matumani najugaqaqatigiiffinnik aamma najugaqarfinnik illersugaasunik suleqateqarneq ilanngullugit.

*Imm. 3.* Ulloq unnuarlu neqeroorutini pisortat, soqutigisaqaqatigiiffiit attuumassuteqartut kiisalu kommunalbestyrelsit Naalakkersuisut periusissanik suliaqarnerminni akuutissavaat.

**§ 101.** Kommunit Naalakkersuisullu Inatsisartut inatsisaata matuma atornissaanut pisortani IT-qarnermut atortumik ataatsimoorussamik atuissapput.

*Kisitsisitigut paasissutissat*

**§ 102.**  Kommunalbestyrelse kisitsisitigut paasissutissanik ukiumoortumik Naalakkersuisunut nalunaaruteqassapput, ilaatigut.

1) Inuit Inatsisartut inatsisaat manna malillugu ikiorsiissutinik pisartagaqartut amerlassusaat, ukiunut, siuaassutsinut najugaqarfinnullu agguataarlugit.

2) Tapersersuisoqarnissaanut iliuusissat.

3) Kalaallit Nunaata avataanut inissiinerit.

4) Misileraalluni aaqqissuussinerit.

*Imm. 2.* Kommunalbestyrelse kisitsisinik paasissutissanik assigisaanillu Naalakkersuisut piumasarisaannik nassiussinissamik pisussaaffeqarpoq.

*Pineqaatissiisarnerit pillugit aalajangersakkat*

**§ 103.** Inatsisartut inatsisaanni matumani aalajangersakkat naapertorlugit kommunalbestyrelsip oqartussatut pisussaaffimi naammassinissaat annertuumik imaluunniit arlaleriarluni sumiginnarpagu imaluunniit mianersuaalliorfigippagu, Naalakkersuisut kommunalbestyrelse pinngitsaaliissutinik akilersuinissamik pisussaaffilersinnaavaa, matumani ullormut akiliisitsinerit ilanngullugit.

*Imm. 2.* Inatsisartut inatsisaat manna tunngavigalugu pinngitsaaliissummik akiliisinneqarnermi akiliutit Nunatta Karsianut nakkartinneqassapput.

*Misileraalluni aaqqissuussinerit*

**§ 104.** Naalakkersuisut kommunalbestyrelsimiit inassuteqartoqareerneratigut tapersersuinissamut periarfissat aamma ulloq unnuarlu neqeroorutit pillugit kommunini misileraalluni aaqqissuussinerit akuersissutigisinnaavaat.

*Imm. 2.* Kommunimi misileraalluni aaqqissuussineq sivisunerpaamik ukiuni pingasuni atuussinnaavoq.

*Imm. 3.* Kommunimi misileraalluni aaqqissuussinermut atatillugu, imm. 1 takuuk, ukiut tamaasa kommunalbestyrelse nassuiaammik suliaqartassaaq taannalu Naalakkersuisunut tunniunneqassaaq.

**§ 105.** Kommunalbestyrelsimit qinnuteqartoqareerneratigut kommunalbestyrelsip tapersersuinernik allanik tunniussisarnissaa Naalakkersuisut akuersissutigisinnaavaat, inissanullu neqeroorutinik assigiinngitsunik pilersitsisinnaalluni.

*Imm. 2.* Akuersissuteqarnermi misileraanermik aaqqissuussap nakkutigineqarnissaanut aalajangiisinnaatitaaneq pillugu aalajangersakkanik Naalakkersuisut aalajangersaasinnaapput.

**Kapitali 15**

*Atortuulersitsinermi, atorunnaarsitsinermi aamma ikaarsaariarnermi aalajangersakkat*

**§ 106.** Inatsisartut inatsisaat manna ullormi 1. juuli 2025-mi atuutilissaaq.

*Imm. 2.* Tassunga peqatigitillugu Inatsisartut inatsisaat nr. 13, 12. juuni 2019-imeersoq aamma Inuit innarluutillit tapersersorneqarnissaannut Inatsisartut inatsisaata allanngortinneqarnera pillugu Inatsisartut inatsisaat nr. 5, 19 novembari 2021-meersoq atorunnaarsinneqarput (Inuit innarluutillit eqqartuussut tunngavigalugu imaluunniit eqqartuussiviup aalajangerneratigut inissinneqarsimasut akiliunneqarlutik tikeraarlutik angalasinnaatitaanngillat).

*Imm. 3.*  Allaffissornikkut najoqqutassat Inatsisartut inatsisaanni taaneqartumi imm. 2, nr. 1-imi tunngavilerneqarlutik aalajangersarneqartut maleruagassanik Inatsisartut inatsisaanni matumani imaluunniit Inatsisartut inatsisaanni allani tunngaveqarlutik najoqqutassaqarnikkut tunngavilerneqartut taarsernissaat atorunnaarsinnissaalluunniit tikillugit atuutiinnassapput.

*Imm. 4*. § 101 naapertorlugu piumasaqaammik Pisortat ataatsimoorussamik IT atorlugu suliarinnittarnermut atortuat ullormi 1. juuli 2026-mi atuutilissaaq.

*Imm. 5.* Utoqqalinersiaqarneq pillugu Inatsisartut inatsisaat nr. 20, 23. novembari 2015-imeersumi § 16 atorunnaarsinneqarpoq.

*Namminersorlutik Oqartussat, ulloq xx. xxx 2024*

Naalakkersuisut Siulittaasuat